NEKROLÓGAk by nebol novinár, bol by hlavný podozrivý. Zomrel legendárny Gabe Pressman

Bol pri atentáte na Kennedyho aj pri páde Dvojičiek.

Atentát na prezidenta Johna Fitzgeralda Kennedyho aj Martina Luthera Kinga Juniora, prvá cesta kapely Beatles do Spojených štátov, ale aj pád Dvojičiek. Kariéra novinára Gaba Pressmana (14.2.1924 - 23.6.2017) zachytáva všetko, čo sa v spojených štátoch udialo za posledné polstoročie. Reportér posledných šesťdesiat rokov informoval o všetkom dôležitom, čo sa udialo v Spojených štátoch, prakticky bez prestávky. Chodil na miesta vrážd aj požiarov, chodil na demonštrácie, viedol rozhovor s Elvisom Presleym, Marilyn Monroe, Fidelom Castrom a každým americkým prezidentom od Harryho Trumana až po Baracka Obamu. Niet divu, že ho mladší kolegovia označovali za "reportéra reportérov", za chodiacu žurnalistickú legendu. Rodák z New Yorku sníval o kariére novinára od detstva. Keď bol ešte chlapec, dostal hektograf - prístroj, ktorým sa dali duplikovať popísané papiere, a tak malý Gabe začal vydávať akési rodinné noviny. Písal v nich o všetkom, čo sa mu javilo dôležité - napríklad o bratrancovom vypadnutom zube či koláči starej mamy. Na strednej škole sa stal šéfredaktorom školského časopisu, na vysokej vyštudoval históriu aj žurnalistiku. Po skončení štúdia nebol žiadnym nováčikom ani v profesionálnom živote, vo viacerých redakciách pracoval už počas školy. Už rok po získaní titulu vyhral grant na pracovnú cestu do Európy, odkiaľ v rokoch 1948 a 1949 písal ako novinár na voľnej nohe. Televíznu kariéru začal neskôr, v roku 1956. “V raných časoch televíznych správ, kedy moderátori často čítali z tlače a skutočné reportovanie prenechali novinám, robil pán Pressman svoje vlastné televízne spravodajstvo,” píšu New York Times. “Bol jedným z prvých televíznych novinárov, ktorí zobrali svoj štáb do ulíc, aby prinášali správy priamo z miesta požiaru či vraždy.” Mnohí verili, že bol úplne prvým reportérom v uliciach New Yorku. “Jediné, čo viem, je, že som bol tam vonku sám,” povedal raz v rozhovore pre New York Times. “Bol som jediný, kto tam držal mikrofón.” Na mieste činu sa ocitol tak často, že ak by nebol reportérom, bol by hlavným podozrivým, zvykli vtipkovať jeho kolegovia. Zvyšok svojho života strávil ako novinár televíznej stanice NBC. Viedol rozhovory s deviatimi starostami mesta New York, s trinástimi prezidentmi a s desiatkami celebrít. Novinárom zostal až do konca života - ešte tento rok vyšiel do ulíc a spravodajsky pokrýval newyorský sprievod na Deň svätého Patrika. Verný svojej zásade pracovať v teréne zostal aj vo veku 93 rokov. “V prvý deň, ktorý som strávila v jednej redakcii s Gabom Pressmanom, mi povedal, aby som sa odpútala od obrazovky počítača,” napísala na Twitteri novinárka Katie Honanová. "Vybojuj dobrý boj, choď do ulíc, povedal. ‘Neexistuje žiadna náhrada za ľudské oči. Žiadna náhrada za to, ako sa dívaš do očí iného človeka. To je novinárčina.’” Gabe Pressman nebol len priekopníkom televízneho spravodajstva priamo z ulíc mesta - bol aj dlhoročným bojovníkom za práva novinárov. Ako obhajca prvého dodatku americkej ústavy, ktorý zaručuje úplnú slobodu slova, často bojoval s takou vášňou, až si o ňom niektorí mysleli, že je agresívnym mužom. Kto však tvrdil, že ostrý reportér nemá svoju nežnú stránku, veľmi sa mýlil, tvrdia jeho blízki. “Gabe mal dve osobnosti,” povedal podľa New York Daily News bývalý moderátor televíznej stanice NBC News Tom Brokaw. “Ako reportér bol nahnevaný a agresívny. Ako ľudská bytosť to bol absolútny frajer.”


Dohoda CETA nezhorší pozíciu štátu pri zákaze ťažby rádioaktívnych látok

Ministerstvo hospodárstva reagovalo na obavy poslancov SaS.

BRATISLAVA. Kompletná hospodárska a obchodná dohoda CETA nespôsobí zhoršenie pozície štátu pri zákaze ťažby rádioaktívnych látok. Dohoda v žiadnom prípade nevytvorí predpoklady pre snahu zahraničných banských spoločností obísť platný zákonný zákaz dobývania ložísk uránových rúd na Slovensku Tvrdí to Ministerstvo hospodárstva (MH) SR, ktoré tak reagovalo na tvrdenie opozičnej strany SaS, že dohoda obsahuje neplatné zákony, ktoré by mohli Slovensku v budúcnosti spôsobiť ekonomické škody. Poslanci SaS Anna Zemanová a Alojz Baránik vo štvrtok informovali, že v dohode CETA sa nachádza neplatný geologický zákon. Kanadské banské spoločnosti by tak podľa nich mohli využiť túto chybu. Súčasný platný zákon z roku 2007 totiž hovorí o tom, že dobývanie nerastov je zakázané, ak s tým obyvatelia dotknutej oblasti nesúhlasia. Na kanadské spoločnosti by sa podľa Zemanovej nevzťahovala referendová povinnosť, v ktorej by obyvatelia vyjadrili svoj názor na ťažbu v ich okolí. Rezort považuje tvrdenia SaS za nepravdivé. "Dohoda v žiadnom prípade nevytvorí predpoklady pre snahu zahraničných banských spoločností obísť platný zákonný zákaz dobývania ložísk uránových rúd na Slovensku," uviedol tlačový odbor rezortu. Ustanovenia v CETA totiž jednoznačne pokrývajú a zaručujú základné a legitímne právo štátu regulácie vo všetkých oblastiach verejného záujmu, teda aj v oblasti ochrany životného prostredia. "Konkrétne zákonné podmienky na vydanie oprávnenia na podnikanie v oblasti ťažby sú mimo pôsobnosti tejto dohody, a teda zostávajú bez akýchkoľvek obmedzení v platnosti. Dohoda CETA teda vôbec neznamená zmenu prístupu ťažobných firiem z Kanady na trh SR," doplnilo ministerstvo. Slovenská republika má teda podľa MH SR vyhradené právo naďalej uplatňovať doterajšie zákonné podmienky. "Dohoda CETA sa totiž netýka opatrení uplatňovaných na lokálnej úrovni. To znamená, že všetky podmienky banského zákona zostávajú platné pre každého potenciálneho investora. Keďže ide o obchodnú dohodu, platí základné pravidlo, že do listín záväzkov v obchode so službami sa zapisujú iba výhrady za národnú legislatívu, ktorá definuje diskriminačné podmienky podnikania pre spoločnosti z tretích krajín v porovnaní s domácimi spoločnosťami," priblížilo MH SR. Pokiaľ ide o znenie výhrady SR, smerodajné je podľa ministerstva konkrétne slovné znenie výhrady a nie číslo zákona, keďže zákony sa postupom času menia. "Pokiaľ ide o ochranu životného prostredia, ide o základné a legitímne právo štátu regulovať, ktoré je pokryté aj ustanoveniami dohody CETA. Záväzky v službách za oblasť investícií sú vylúčené z riešenia sporov v rámci stáleho investičného súdu. To znamená, že ani v prípade porušenia záväzkov SR v tejto oblasti sa investor z Kanady nemôže domáhať odškodnenia v rámci stáleho investičného súdu," dodalo MH SR. V rámci pripomienkového konania sa ministerstvo bude zaoberať všetkými výhradami k dohode.


Poľská premiérka Beata Szydlová končí, nahradí ju Morawiecki

Jej nástupcom vo funkcii sa stane doterajší vicepremiér a minister pre rozvoj a financie Mateusz Morawiecki, rozhodlo tak vedenie PiS.

VARŠAVA. Poľská premiérka Beata Szydlová vo štvrtok na večernom rokovaní vedenia vládnucej strany Právo a spravodlivosť (PiS) oznámila svoju demisiu, ktorú prítomní prijali. Jej nástupcom vo funkcii sa stane doterajší vicepremiér a minister pre rozvoj a financie Mateusz Morawiecki, rozhodlo vedenie PiS. Informovali o tom spravodajský kanál verejnoprávnej televízie TVP Info a agentúra PAP s odvolaním sa na hovorkyňu PiS Beatu Mazurekovú. Beata Szydlová, ktorá podľa neoficiálnych zdrojov odmietla post predsedníčky Sejmu, by sa mala stať podpredsedníčkou v budúcej vláde. Ďalšie personálne zmeny v rekonštruovanom vládnom kabinete budú známe až začiatkom januára 2018. Hlasovanie o vyslovení dôvery vláde nového premiéra by sa však malo uskutočniť na budúci týždeň v utorok, no ešte bez personálnych zmien vo vedení ministerstiev, uviedla agentúra PAP. Budúci premiér Morawiecki, rodák z mesta Vroclav, oslávi v roku 2018 päťdesiate narodeniny. Absolvent štúdia histórie na vroclavskej univerzite, ktorý má za sebou i štúdium Business Administration vo Vroclave i na štátnej univerzite v americkom štáte Connecticut, je majiteľom titulu MBA z Ekonomickej akadémie vo Vroclave. V období bývalého režimu publikoval pod pseudonymom, bol aktivistom opozície a účastníkom protestných akcií na vroclavskej univerzite. Po páde komunizmu v Poľsku sa Morawiecki uplatnil ako šéfredaktor, vo vysokej funkcii úradu rokovaní v oblasti európskej integrácie, ako úspešný kandidát vo voľbách do samospráv i úspešný bankový manažér. Podľa straníckych kolegov dosiahol i značné úspechy pri riadení jemu zvereného rezortu. Mateusz Morawiecki, syn známeho poľského disidenta, neskôr poslanca Kornela Morawieckeho, je ženatým otcom štyroch detí.


Vyšetrujú desiatky policajtov nasadených v Hamburgu počas summitu G20

HAMBURG. Po masívnych zrážkach demonštrantov s políciou v uliciach severonemeckého Hamburgu počas summitu krajín G20 prebieha vyšetrovanie viac ako 90 tam nasadených mužov zákona pre podozrenie z trestných činov, ktorých sa mohli dopustiť pri výkone služby. Informáciu o internom vyšetrovaní policajtov prinieslo hamburské vydanie týždenníka Die Zeit. Podľa správy sa koná v 78 prípadoch pre podozrenie z ublíženia na zdraví, v siedmich prípadoch pre podozrenie z donucovania, v troch pre podozrenie z marenia trestu, kým v dvoch prípadoch ide o urážanie a v ďalších dvoch o porušenie služobného tajomstva. V zostávajúcich kauzách ide o ohrozovanie, respektíve sexuálne obťažovanie, ktorého sa však mal dopustiť policajt vo svojom voľnom čase. Už od júla prebieha vyšetrovanie v 49 prípadoch. Počas summitu v dňoch 7.-8. júla bolo v severonemeckom prístavnom meste nasadených viac ako 20-tisíc príslušníkov policajných zložiek. Prokuratúra podľa vlastných informácií vyšetruje celkovo 109 menovite známych účastníkov protestných akcií a v ďalších 64 prípadoch začala stíhanie voči neznámym osobám.


Vláda v Belgicku sa sporí o napĺňanie klimatických cieľov

Ministerka životného prostredia Marghemová považuje súčasný plán obmedzovania emisií za príliš ambiciózny.

BRUSEL. Na zníženie belgických klimatických cieľov vyzvala v utorok tamojšia ministerka životného prostredia Marie-Christine Marghemová. Belgický premiér Charles Michel vyhlásil, že to nie je oficiálny postoj vlády a krajina sa pokúsi klimatické ciele splniť. Súčasný plán obmedzovania emisií skleníkových plynov považuje za príliš ambiciózny. Ministerka chce o znížení klimatických cieľov rokovať s inštitúciami EÚ. "Európska komisie si dostatočne neuvedomuje, že sme krajinou, cez ktorú prúdi veľký objem zahraničnej nákladnej dopravy a máme zastaranú infraštruktúru," uviedla Marie-Ange Dhondtová, hovorkyňa belgickej ministerky životného prostredia pre agentúru Belga. Belgicko sa zaviazalo znížiť do roku 2030 emisie skleníkových plynov o 35 percent. Marghemová chce percentuálny cieľ znížiť prostredníctvom rokovaní s európskymi inštitúciami. Belgický premiér Charles Michel vyhlásil, že názor ministerky nie je oficiálnym postojom vlády k zmenám podnebia. "Vieme, že klimatické ciele sú veľmi ambiciózne, ale spravíme všetko preto, aby sme ich dodržali," uviedol pre Belgu. Michel aj ministerka životného prostredia sú pritom z rovnakej politickej strany. Obaja sú členmi frankofónnej liberálnej strany Reformné hnutie (MR). Marghemová si už vypočula kritiku od opozície. "Minulý týždeň Michelova vláda kritizovala (amerického prezidenta) Donalda Trumpa za rozhodnutie odstúpiť od parížskej klimatickej dohody, ale teraz sa zdá, že americký prezident má vo vláde fanúšikov. Vyzerá to, akoby sa pani Marghemová uchádzala o post v Trumpovej vláde," vyhlásil v utorok opozičný poslanec Kristof Calvo. Boj proti globálnemu otepľovaniu bol v Bruseli veľkou témou minulý týždeň, keď sa Trump počas summitu EÚ-Čína v belgickej metropole rozhodol odstúpiť od parížskej klimatickej dohody. Brusel a Peking sa dohodli, že chcú byť lídrami v boji proti klimatickým zmenám. Dlhodobým cieľom parížskej klimatickej dohody, ktorá má nahradiť tzv. Kjótsky protokol dohodnutý v decembri 1997, je udržanie rastu globálnej teploty pod dvoma stupňami Celzia v porovnaní s predindustriálnou érou.


Filipíny zasiahlo silné zemetrasenie, úrady očakávajú škody

Filipínsky inštitút vulkanológie a seizmológie uviedol, že očakáva škody a následné otrasy.

MANILA. Centrálne Filipíny vo štvrtok postihlo silné a plytké zemetrasenie, ktoré spôsobilo paniku medzi dedinským obyvateľstvom. Hypocentrom otrasov s magnitúdom 6,5 stupňa sa nachádzalo v horskej oblasti neďaleko mestečka Masarayao v provincii Leyte v hĺbke 6,5 kilometra, informovala Geologická služba Spojených štátov amerických (USGS).Filipínsky inštitút vulkanológie a seizmológie uviedol, že očakáva škody i následné otrasy. Plytké zemetrasenia pritom väčšinou spôsobujú väčšie škody na zemskom povrchu.Miestni obyvatelia pocítili silné otrasy a vybiehali zo svojich domovov, pričom niektorí v dôsledku otrasov spadli. Obete z oblasti nehlásia.Zemetrasenie s magnitúdom 7,7 usmrtilo v roku 1990 na severe Filipín takmer dvetisíc ľudí.


Opäť strelil gól v závere zápasu. Ako Slovan získal historický bod v Brage
 Preview
 Originálny štadión
 Online prenos
FOTO
 Prvé hlasy
 Zeman o Slovane
 Šporar o zápase
 Lobotka hodnotí
 Ohlasy médií
 Súhrn výsledkov

Program Slovana

BRATISLAVA, BRAGA. Futbalisti ŠK Slovan Bratislava remizovali na ihrisku Sportingu Braga 2:2 v K-skupine Európskej ligy UEFA. Slovan tak v skupinovej fáze druhej najprestížnejšej európskej súťaže získal historicky prvý bod. Podobne, ako v predchádzajúcom zápase, keď doma zdolal Besiktas Istanbul 4:2, sa gólovo presadil aj v úplnom závere zápasu. Na fotografiách redaktora SME Juraja Berzediho a agentúr TASR a AP si pozrite, ako duel prebiehal.


Trápenie Žiliny pokračuje, Slovan na jar ešte nestratil ani jeden bod

Líder súťaže vyhral na jar zo štyroch ligových zápasov iba jeden.

DUNAJSKÁ STREDA. Jarné trápenie futbalistov Žiliny pokračuje, hráči aktuálne vedúceho klubu najvyššej slovenskej súťaže Fortuna ligy v sobotu remizovali na ihrisku Dunajskej Stredy 2:2, hoci viedli 2:0. Hostia sa pomerne rýchlo dostali do dvojgólového vedenia, v tretej minúte otvoril skóre Filip Kaša a v 22. minúte pridal druhý presný zásah Michal Škvarka. Domáci dokázali ešte do prestávky znížiť zásluhou Marina Ljubičiča a v druhej štyridsaťpäťminútovke vyrovnal z pokutového kopu panamský reprezentant Erick Davis Grajales. Päť minút pred koncom duelu mohol rozhodnúť Filip Hlohovský, ale domáci gólman Darko Tofiloski zneškodnil jeho pokus. Žilina má z doterajších štyroch jarných ligových zápasov bilanciu jedna výhra, dve remízy a jedna prehra. Futbalisti Ružomberka zvíťazili doma nad posledným Tatranom Prešov vysoko 5:0. Ružomberku patrí v tabuľke štvrté miesto, zaostáva o šesť bodov za Podbrezovou. Hráčom Slovana Bratislava sa v jarnej časti darí, v sobotu dosiahli na trávniku Senice štvrté víťazstvo vo štvrtom zápase. O jediný gól sa postarala klubová ikona Róbert Vittek z pokutového kopu v 23. minúte. Slovan sa zásluhou zisku troch bodov čoraz viac približuje k vedúcej Žiline, ktorá sa na jar herne trápi. Bratislavčania zaostávajú za jesenným majstrom už len o päť bodov. Fortuna liga - 23. kolo: Góly: 38. M. Ljubičič, 67. Davis Grajales (z pok. kopu) - 3. Kaša, 23. Škvarka ŽK: 29. Aluku, 75. M. Živkovič, 90.+ A. Mészáros - 27. Mabouka, rozhodovali: Kráľovič - Balko, E. Weiss, 5152 divákov Dunajská Streda: Tofiloski - M. Živkovič, Ľ. Šatka, T. Huk, Davis Grajales - M. Ljubičič, Aluku (73. B. Ľupták) - Brašeň (46. A. Mészáros), Simon Pambou, Pačinda (90. G. Kocsis) - P. Šafranko Žilina: Volešák - Mabouka, Kaša, Hancko, Holúbek - Káčer, Iván Santiago Díaz, Škvarka (86. L. Jánošík) - Špalek, Šejdajev (68. S. Mráz), Hlohovský Csaba László, tréner DAC-u: "Dnes sme videli zaujímavý zápas, prvých desať minút sme zaspali, mali sme spiacu hodinu. Po pohárovom zápase sme inkasovali rovnaký gól. Dokázali sme sa vrátiť do zápasu, položím kompliment hráčom. Bod je zaslúžený, ale chceli sme viac. Adrián Guľa, tréner Žiliny: "Kulisa videla výborný zápas, veľmi dobre sme vstúpili do zápasu a viedli sme aj 2:0. Súper vsadil na jednu kartu. Chlapci išli za víťazstvom, ale nepodarilo sa to. Plusový bod musíme prijať a koncentrovať sa na ďalší zápas." Góly: 10. a 79. Gál-Andrezly, 45. a 72. M. Faško, 76. Gerec Bez kariet, rozhodovali: Sedlák - T. Somoláni, Borsányi, 1226 divákov Ružomberok: Hajdúch - P. Maslo, J. Maslo, D. Kružliak, Kupec - Martin Nagy, M. Faško - Gál-Andrezly, Ďubek (76. Sapara), E. Daniel (82. D. Takáč) - Lačný (74. Gerec) Prešov: Ferenc - M. Petko, J. Bartek (16. Tubonemi), J. Dzurík, P. Leško - D. Keresteš - Micherda, P. Katona, D. Leško, Trebuňák - Kubus (79. Mikluš) Norbert Hrnčár, tréner Ružomberka: "Z našej strany to bol veľmi dobre zvládnutý zápas. Bolo v ňom veľa dobrého, veľa agresivity, šprintov, kolmosti. Preto sme si vypracovali veľké množstvo šancí a iba časť sme z nich premenili. Takže spokojnosť. Sme len radi, že sme zápas herne i výsledkovo zvládli." Miroslav Jantek, tréner Prešova: "Ukazuje sa realita, holý fakt. My sme mali na ihrisku možno troch hráčov spĺňajúcich aspoň priemerné ligové kritériá. Obrovský je pre nás problém, keď nehrajú šiesti-siedmi hráči základu, ktorí sú zranení. Čo sa týka zápasu, asi kľúčový bol druhý gól do šatne. Práve vtedy tam boli fázy, keď sme mohli možno zdramatizovať zápas. Na druhej strane brankár Ferenc zlikvidoval tri nájazdy a tak už do prestávky mohol byť zápas rozhodnutý. V druhom polčase domáci pridali v ofenzíve aj aj ďalšie góly. A tak jednoznačne a zaslúžene vyhrali." Gól: 23. Vittek (z pok. kopu) ŽK: 58. M. Kratochvíl, 61. F. Blažek (obaja Senica), rozhodovali: Prešinský - Bobko, Jenčura, 1096 divákov Senica: Šulla - Kopičár, Ranko, Pillár, D. Nemček - A. Kováč, F. Blažek, M. Kratochvíl (83. M. Kosorin) - Brigant, O. Šašinka, B. Bališ Slovan: J. Mucha - Sekulič, Saláta, Rundič (70. Ligeon), F. Kubík - F. Oršula (90. Rigo), V. Savičevič, T. Kóňa, Priskin - Vittek, Čavrič (83. De Sa) Miroslav Mentel, tréner Senice: "Vedeli sme, že ideme do zápasu s mužstvom, ktoré je v jarnej časti v hernej pohode. Som veľmi rád, že sme držali so súperom krok a podľa môjho názoru to bol herne najlepší zápas v jarnej časti. Je mi to ľúto, mužstvo by si zaslúžilo za svoj výkon aspoň bod. Taký je ale futbal. " Ivan Vukomanovič, tréner Slovana: "Myslím si, že to bol dnes pre nás veľmi ťažký zápas a jeden z najhorších výkonov v tomto roku. Posledných desať dní sme hrali tri ťažké zápasy. Senica dnes hrala výborný zápas, takticky veľmi dobre, nemali sme veľa priestoru kombinovať. Nemali sme veľa šancí skórovať, pre nás bolo dôležité vyhrať tento zápas - predĺžiť víťaznú sériu. Musíme sa snažiť zlepšiť našu hru."


Francúzsko odmietlo Snowdenovu žiadosť o azyl

Od roku 2013 sa Snowden zdržiava v Rusku.

PARÍŽ. Francúzsko zamietlo najnovšiu žiadosť o udelenie azylu bývalému spolupracovníkovi amerických tajných služieb Edwardovi Snowdenovi, ktorý prezradil utajené informácie o sledovacích programov vlády Spojených štátov. Informovala o tom vo štvrtok agentúra AP. Francúzsky minister zahraničných vecí Jean-Yves Le Drian v televízii CNews vyhlásil, že keď Snowden v roku 2013 po prvý raz vo Francúzsku požiadal o azyl, vláda vtedy rozhodla o tom, že na to nie je vhodný čas. Le Drian si nemyslí, že by sa odvtedy niečo zmenilo. Od roku 2013 sa Snowden zdržiava v Rusku, kde úrady jeho žiadosti o azyl vyhoveli. V USA ho v súvislosti s únikom informácií obvinili zo špionáže a krádeže vládneho majetku. Snowden sa na francúzskeho prezidenta Emmanuela Macrona obrátil so svojou žiadosťou o poskytnutie azylu tento týždeň. V rozhovore pre rozhlasovú stanicu France Inter povedal, že "ochrana whistleblowerov nie je nepriateľským činom". So žiadosťou o azyl sa 36-ročnému Američanovi nepodarilo uspieť ani v ďalších krajinách sveta. Tento týždeň vyšla v približne 20 krajinách sveta Snowdenova kniha pamätí, v ktorej vysvetľuje, ako a prečo sa rozhodol zverejniť prísne tajné dokumenty o existencii globálnych sledovacích programoch prevádzkovaných americkou Národnou bezpečnostnou agentúrou (NSA).


Gorosito prestúpil v Španielsku, pomohlo mu, že má slovenský pas

ALBACETE. Niekdajší obranca slovenských futbalových klubov FK Senica a Slovan Bratislava Nicolás Ezequiel Gorosito v priebehu zimného prestupového obdobia zmenil pôsobisko. Z tímu účastníka najvyššej španielskej súťaže Primera División Getafe CF prestúpil o úroveň nižšie do tímu Albacete Balompié. Informovala o tom oficiálna stránka hráčovho nového zamestnávateľa. Dvadsaťdeväťročný rodák zo Santa Fe vlastní aj slovenský pas, čo funkcionári Albacete uvítali. "Je veľmi dôležité, že sa nepočíta za mimoeurópskeho hráča. V Segunda División totiž môžu nastúpiť iba dvaja hráči z krajín mimo Európskej únie," vyhlásil športový riaditeľ klubu Nicolás Rodríguez. Gorosito v tejto sezóne nastúpil v jedinom súťažnom stretnutí. V Copa del Rey sa predstavil na ihrisku Deportiva Alavés. Od účinkovania v Albacete si sľubuje predovšetkým väčšiu hernú vyťaženosť. "Naplno trénujem a som pripravený hrať," povedal skúsený obranca, ktorý v minulej sezóne patril k pilierom Getafe a 22 odohranými zápasmi prispel k postupu do La Ligy. Albacete je v doterajšom priebehu ročníka 2017/2018 až na 16. mieste v ligovej tabuľke, stráca však len deväť bodov na 6. pozíciu znamenajúcu baráž o postup do najvyššej súťaže. "Sezóna je veľmi dlhá. Stačí, ak vyhráte dve alebo tri stretnutia a ste hore. Naopak, ak prehráte, razom sa ocitnete dole. Musíme tvrdo pracovať každý jeden deň," doplnil Gorosito, ktorý si debut za Albacete môže odkrútiť už v sobotňajšom dueli proti Alcorcónu.


Sudkyne Onuferová a Kukučková ovplyvňovanie v Kočnerových kauzách odmietajú

Obe sudkyne popierajú, že by sa s Marianom Kočnerom poznali.

BRATISLAVA. Sudkyne Okresného súdu (OS) Bratislava III Dáša Onuferová a Viera Kukučková odmietajú, že by od nich predseda súdu David Lindtner žiadal rozhodovať v prospech Mariana Kočnera v jeho kauzách. Popierajú, že by sa s Marianom Kočnerom poznali a uviedli, že ak sa preukáže komunikácia ako pravdivá, tak je pre nich správanie predsedu súdu poburujúce. TASR o tom informovali samotné sudkyne Onuferová a Kukučková. "Rozhodne popierame, že za nami predseda súdu prišiel s požiadavkou, aby sme konkrétnym spôsobom rozhodli v akejkoľvek nám pridelenej súdnej veci, a teda ani v záujmových veciach Mariana Kočnera," tvrdia sudkyne vo svojom stanovisku. Predseda súdu by podľa nich s takouto požiadavkou u nich neuspel. "Mariana Kočnera osobne nepoznáme a nikdy sme sa s ním nestretli," doplnili. Podľa informácií denníka Postoj komunikoval Marian Kočner cez Threemu s predsedom Okresného súdu Bratislava III Davidom Lindtnerom. V nej sa mal Marian Kočner pýtať na sudkyne Onuferovú a Kukučkovú, ktoré rozhodujú v občianskej a obchodnoprávnej agende. Sudkyňa Onuferová mala rozhodovať v spore o dom v Bernolákove, ktorý Marian Kočner kúpil od Denisy Pávekovej. Tá je súčasťou kauzy Technopol Servis, kde je obvinený aj Jozef Dučák. Ten vypovedal vo štvrtok (17. 10.) v kauze televíznych zmeniek, kde je Marian Kočner obžalovaný. Podľa sudkýň bol prípad rozhodnutý v súlade s výsledkami dokazovania a má sa nachádzať na odvolacom súde, ktorý "preskúma správnosť a zákonnosť jej rozsudku". Kočner sa mal pýtať Lindtnera aj na sudkyňu Kukučkovú. Z Threemy má však vyplývať iba otázka, či "rozumie robote". "Vec vedená u Viery Kukučkovej, ktorej sa pravdepodobne komunikácia týkala, je prerušená doposiaľ," reagujú sudkyne. "Obidve zákonné sudkyne majú podporu svojich kolegov na súde, ktorí sú pobúrení zverejneným správaním predsedu súdu, ak sa preukáže ako pravdivé, a ktoré hlboko zasahuje do ich profesionálnej cti," uzatvára stanovisko.


Zárodky kôp galaxií v ranom vesmíre sú záhadou. Vznikali omnoho skôr

BRATISLAVA. Svetlo z nich k nám začalo putovať v čase, keď mal vesmír približne 1,4 miliardy rokov. Teraz, o miliardy rokov neskôr, vedci mohli túto kolosálnu udalosť vidieť. Vďaka teleskopom ALMA a APEX v čilskej púšti Atacama mali dva medzinárodné tímy astronómov možnosť pozorovať začiatky zrážok a spájania desiatok mladých galaxií. Podobné udalosti predstavujú zárodky budúcich kôp galaxií, ktoré patria k najväčším objektom vo vesmíre. Vedcov objav prekvapil. Doterajšie modely hovorili, že k podobným udalostiam dochádza oveľa neskôr, keď bol vesmír dvakrát tak starý. Štúdie publikujú magazíny Nature a Astrophysical Journal (1, 2). Dva tímy astronómov zo Spojených štátov, Kanady a Veľkej Británie sa vďaka rádioteleskopom mali možnosť pozrieť do obdobia, keď mal vesmír len desatinu svojho súčasného veku. Narazili na dve samostatné zoskupenia mladých galaxií, ktoré sa začali spájať do kôp. Zárodky budúcich kôp galaxií najprv pozorovali ako dve slabé svetlé šmuhy. Až dodatočné pozorovania vo vysokom rozlíšení potvrdili ich vek a ukázali, že majú zvláštnu štruktúru. Tieto šmuhy neboli v skutočnosti jedným telesom - pozostávali zo štrnástich, respektíve desiatich samostatných galaxií. Jednotlivé galaxie od seba delí približne rovnaká vzdialenosť ako Mliečnu cestu a jej najbližšie satelitné galaxie Veľký a Malý Magellanovov mrak. Ich počet vôbec nemusí byť konečný. "Objavy vďaka teleskopu ALMA sú len špičkou ľadovca. Dodatočné pozorovania teleskopom APEX naznačujú, že skutočný počet galaxií by mohol byť aj trikrát väčší. Súčasné pozorovania Veľmi veľkým teleskopom VLT tiež naznačujú ďalšie galaxie," dopĺňa astronóm Európskej vesmírnej agentúry Carlos De Breuck. Súčasné teoretické a počítačové modely hovoria, že podobné zoskupenia galaxií v pozorovanom čase ešte nemali existovať. Malo by im trvať oveľa dlhší čas, než sa zoskupia, približne tri miliardy rokov. "Ako sa takto veľké zoskupenie galaxií nahromadilo takto rýchlo, je záhadou. Nevznikli počas miliárd rokov, ako predpokladali astronómovia. Objav preto predstavuje skvelú príležitosť zistiť, ako masívne kopy galaxií vznikajú," vysvetľuje ďalej hlavný autor prvej štúdie Tim Miller. Jednotlivé galaxie v oboch zoskupeniach predstavujú galaxie, v ktorých prebieha prudký zrok hviezd. Podľa výskumov sú doteraz najaktívnejšou objavenou oblasťou v ranom vesmíre. V týchto galaxiách vznikajú každoročne tisícky hviezd. Pre porovnanie, odhady pre našu galaxiu hovoria o vzniku jednej hviezdy za rok. "Predpokladá sa, že život týchto galaxií býva krátky, pretože všetok plyn spotrebujú veľmi rýchlo. Navyše, v akomkoľvek čase a mieste vo vesmíre býva počet týchto galaxií veľmi malý," hovorí hlavný autor druhej štúdie Iván Oteo. "Takže objav takýchto galaxií v hojnom počte v tom istom čase je prekvapivý. Musíme sa o nich dozvedieť viac."


SaS by po rozpade koalície podporila dočasnú menšinovú vládu

Podpredseda SNS Jaroslav Paška nevylúčil ako krajnú možnosť odchod strany z vlády.

BRATISLAVA. Sloboda a Solidarita (SaS) by po prípadnom odchode SNS z vládnej koalície podporila menšinovú vládu len do času konania predčasných parlamentných volieb. Opozičná strana to v stredu uviedla vo svojom stanovisku. Podpredseda SNS Jaroslav Paška v utorok (8.8.) nevylúčil ako krajnú možnosť odchod strany z vlády v reakcii na vládnu krízu, ktorú odštartovalo stiahnutie podpisu predsedu SNS Andreja Danka pod koaličnou dohodou. Podľa SaS však budú mať predčasné voľby zmysel iba vtedy, keď sa vytvoria podmienky na porážku súčasnej koalície a na vznik lepšej vlády. Toto rozhodnutie je v rukách voličov, pripomenula strana. Predseda SaS Richard Sulík považuje za dôležitejšie než špekulácie o variantoch vývoja to, aby voliči Smeru, SNS a Mosta-Híd pochopili skutočnú hĺbku problému, ktorý Danko otvoril vypovedaním koaličnej zmluvy. Podľa Sulíka ho k tomu viedol škandál s eurofondmi na vedu a výskum. Sulík tvrdí, že súčasná koalícia okráda občanov na Slovensku i v Európe a keď je pri svojich zlodejstvách prichytená, háda sa. "Oslepená nenávisťou nevníma, že rozvracia štát, prehlbuje dezilúziu a ťažko poškodzuje občanov. Dusí potenciál krajiny dobehnúť ekonomicky vyspelé krajiny. Táto koalícia robí hanbu Slovensku, zrádza ho a zbabelo uteká pred zodpovednosťou," uviedol Sulík. Lídri koaličných strán sa na stretnutí v utorok zhodli, že problém v koalícii nie je taký vážny a sú odhodlaní v nej pokračovať. Po rokovaní koaličnej rady to oznámil predseda Mosta-Híd Béla Bugár, ktorý na brífing prišiel sám a tlmočil stanovisko vládneho trojlístka. Koalícia ešte krízu, ktorá vznikla po vypovedaní koaličnej zmluvy šéfom SNS, neuzavrela. Jej lídri sa opätovne stretnú v piatok (11.8.).


Nemecký minister Gabriel: Taliansko potrebuje rast, nielen stabilitu

Zároveň vyzval európske štáty, aby Taliansku rovnako ako Grécku pomohli zvládať prílev migrantov, ktorí do krajiny stále prúdia.

RÍM. Európa musí pomôcť Taliansku v boji s nezamestnanosťou a so zvládaním migrantov a nesústreďovať sa na stabilitu na úkor hospodárskeho rastu. Počas návštevy Talianska to povedal nemecký minister zahraničných vecí Sigmar Gabriel. Gabriel na spoločnej tlačovej konferencii s talianskym ministrom zahraničných vecí Angelinom Alfanom uviedik, že uprednostňovať stabilitu na úkor rastu bolo chybou. "Potrebujeme politiku, ktorá bude odmeňovať tých, ktorí uskutočňujú reformy bez toho, aby sme ich trestali uťahovaním opaskov, pretože v konečnom dôsledku budeme posudzovaní podľa toho, ako bojujeme s nezamestnanosťou," vyhlásil Gabriel, pričom vyzdvihol pôsobenie bývalého talianskeho premiéra Mattea Renziho. Tomu sa podľa neho podarilo v Taliansku "uskutočniť reformy, do akých sa nijaká iná vláda nepustila". Gabriel zároveň vyzval európske štáty, aby Taliansku rovnako ako Grécku pomohli zvládať prílev migrantov, ktorí do krajiny stále prúdia. Podľa Alfana sa Taliansku len nedávno podarilo prekonať "hospodársku krízu, ktorá trvala toľko ako dve svetové vojny", pričom krajina potrebuje čas, aby uskutočňované reformy priniesli ovocie. Nemecku trvalo "najmenej desaťročie", kým sa spamätalo z ekonomickej krízy, dodal taliansky minister zahraničných vecí.


Balkánske krajiny budú spolupracovať na identifikácii tisícov nezvestných ľudí

Krajiny sa dohodli tiež na zdieľaní informácií.

HAAG. Balkánske krajiny sa dohodli na posilnení spolupráce pri identifikácii tisícov ľudí, ktorí zmizli v období rozpadu Juhoslávie v 90. rokoch minulého storočia. Zástupcovia Srbska, Chorvátska, Bosny, Kosova a Čiernej Hory v utorok podpísali dohodu o spôsobe spolupráce.Ako uvádza agentúra AP, približne dvanásťtisíc ľudí z celkového počtu takmer 40-tisíc je stále nezvestných a z toho približne štyritisíc neidentifikovaných tiel sa nachádza v márniciach. Krajiny sa dohodli na zdieľaní informácií a tiež, že povolia zástupcom z viac ako jednej krajiny zúčastniť sa na exhumáciách tiel.Medzinárodná komisia pre nezvestné osoby (ICMP) v Haagu bude pomáhať s testami DNA, riadením výmeny informácií a udržiavaním regionálnej databázy.


Kurdské oddiely ničia domy a dediny Arabov, tvrdí HRW

Ľudskoprávna organizácia Human Rights Watch vo svojej správe uvádza, že v kurdské domy zostávajú v rovnakom čase i oblasti neporušené.

MÓSUL. Ľudskoprávna organizácia Human Rights Watch (HRW) v nedeľu obvinila bezpečnostné zložky verné kurdskej regionálnej vláde v Iraku, že na územiach dobytých od extrémistickej organizácie Islamský štát (IS) ničí domy patriace Arabom a niekedy dokonca celé dediny. V nedeľu zverejnenej správe HRW sa uvádza, že v čase od septembra 2014 do mája 2016 kurdské jednotky, ktoré v Iraku postupne dobývali územia ovládnuté predtým IS, ničili domy Arabov na územiach v oblasti Kirkúk a v provincii Ninive. Domy Kurdov v rovnakej oblasti zostali v rovnakom čase neporušené. Z nerešpektovania ľudských práv sú obviňované všetky strany zúčastňujúce sa na prebiehajúcej bitke o druhé najväčšie mesto Iraku - Mósul, pričom však najzávažnejšie obvinenia sa týkajú konania IS. Bitka o Mósul sa začala 17. októbra a predpokladá sa, že môže trvať celé týždne, dokonca aj mesiace. Spočiatku bol postup útočiacich síl pomerne rýchly, keďže sa odohrával v redšie osídlenom okolí mesta. Na pozície IS v okolí Mósulu útočí viac ako 25-tisíc ozbrojencov z radov irackej armády, polovojenských kurdských jednotiek péšmarga, sunnitských kmeňových jednotiek a Bagdadom schválených šiitských milícií. Zo vzduchu ich podporuje koalícia vedená Spojenými štátmi.


Švédsky kráľ po Trumpovom výroku vyzval tlač na vyvážené spravodajstvo

Počas vystúpenia na Floride mal tvrdiť, že na území Švédska sa stal v predošlý večer určitý závažný incident.

ŠTOKHOLM. Švédsky kráľ Karol XVI. Gustáv vyzval tlač na vyvážené informovanie o Švédsku po tom, ako prezident USA Donald Trump minulý týždeň spomenul túto škandinávsku krajinu v súvislosti s teroristickými útokmi v Európe, aj keď v skutočnosti nebola dejiskom takéhoto incidentu. "Médiá sú pre vytváranie obrazu o Švédsku veľmi dôležité," upozornil 70-ročný monarcha v rozhovore, ktorý vo štvrtok zverejnil denník Sydsvenskan. Podľa jeho slov je potrebné spomínať "dobré príklady", ako je "veľmi veľa dobrého výskumu týkajúceho sa otázok integrácie" prisťahovalcov na univerzite v Malmö. Kráľovský pár navštívil v stredu uvedené mesto, ktoré zápasí so sociálnymi problémami, spoločne s kanadským generálnym guvernérom Davidom Johnstonom a jeho manželkou. Švédsko prijalo v roku 2015 po Nemecku najviac utečencov v Európe. Tamojšia verejnosť prijala s počudovaním Trumpov výrok z minulého piatka, keď počas vystúpenia na Floride tvrdil, že na území Švédska sa stal v predošlý večer určitý závažný incident. Spomenul ho v súvislosti s teroristickými útokmi, ku ktorým došlo v Európe. Zo Švédska však v piatok večer nehlásili nijaké vážne bezpečnostné incidenty.


EÚ posilní svoju pohraničnú a pobrežnú stráž

Revízia Frontexu má za cieľ odstrániť súčasné nedostatky.

ŠTRASBURG. Výbor Európskeho parlamentu pre občianske slobody (LIBE) odobril na svojom zasadnutí v Štrasburgu nové opatrenia na posilnenie európskej pohraničnej a pobrežnej stráže s cieľom účinnejšie riešiť migračné a bezpečnostné výzvy v Európe. Revízia fungovania Európskej agentúry pre pohraničnú a pobrežnú stráž (Frontex) má za cieľ odstrániť súčasné nedostatky, reagovať na nové výzvy a zabezpečiť v budúcnosti strategickú pripravenosť EÚ v oblasti bezpečnosti a migrácie. Do piatich rokov od nadobudnutia účinnosti nových pravidiel má vzniknúť nový stály zbor v počte 10.000 zamestnancov. Poslanci z výboru LIBE (35 hlasov za, deväť proti a ôsmi sa zdržali hlasovania) odobrili vytvorenie nového stáleho zboru, ktorého cieľom bude poskytovať podporu krajinám v EÚ vystaveným silným migračným tlakom. Stály zbor by mohol na žiadosť členského štátu Únie dozerať na kontrolu hraníc, riadenie migrácie a pomáhať pri návratovej politike. Zbor bude zahŕňať aj skupiny rýchlej reakcie, ktoré budú používané na rýchle zásahy na hraniciach. Stály zbor bude už dva roky po nadobudnutí účinnosti nových pravidiel pozostávať z 5000 zamestnancov poskytnutých agentúrou Frontex a členskými štátmi. Postupne, do piatich rokov, sa tento počet zvýši na 10.000 zamestnancov. Zreformovaná agentúra Frontex bude podporovať aj návratové operácie v členských štátoch, do ktorých bude pozvaná. V praxi to znamená identifikovanie štátnych príslušníkov z krajín mimo EÚ, ktorí sa neoprávnene zdržiavajú na území Únie, alebo pomoc krajinám EÚ pri získavaní cestovných dokladov pre osoby, ktoré sa musia vrátiť do krajiny svojho pôvodu. Nové pravidlá zároveň posilnia spoluprácu medzi Frontexom a Európskym podporným úradom pre azyl (EASO) s cieľom zabezpečiť koordináciu medzi týmito dvoma agentúrami. Prostredníctvom nových pravidiel by agentúra Frontex mohla organizovať spoločné operácie s krajinami, ktoré nie sú členmi EÚ. Výbor LIBE schválil mandát na začatie neformálnych rozhovorov s Radou EÚ, čo však ešte musí odobriť plenárne zasadnutie europarlamentu. Rada EÚ (členské krajiny) zatiaľ svoju pozíciu k reforme agentúry Frontex neprijala.


Generálny riaditeľ Uberu odstúpil z funkcie

Urobil tak na základe tlaku viacerých významných investorov.

NEW YORK, BRATISLAVA. Spoluzakladateľ amerického prevádzkovateľa alternatívnej taxislužby Uber Travis Kalanick v utorok odstúpil z funkcie generálneho riaditeľa podniku. Informoval o tom denník The New York Times na svojich internetových stránkach. Uber sa v poslednej dobe stretáva so sériou nepriaznivých udalostí, vrátane obvinenia zo sexuálneho obťažovania v podniku či videozáznamu Kalanickovej hádky s jedným z vodičov, ktorý si sťažoval na pokles sadzieb. Kalanick už minulý týždeň uviedol, že sa na bližšie neurčenú dobu stiahne z vedenia podniku. V utorok však pätica významných investorov Uberu vyzvala k jeho úplnej rezignácii na funkciu generálneho riaditeľa. Kalanick po niekoľkohodinovej diskusii s investormi na túto požiadavku pristúpil, píše The New York Times. "Milujem Uber viac než čokoľvek na svete a v tomto ťažkom okamihu v mojom osobnom živote som prijal požiadavku investorov na odstúpenie, aby sa Uber mohol vrátiť k budovaniu a nebol rozptyľovaný ďalším bojom," citujú noviny z Kalanickovho prehlásenia. Minulý týždeň štyridsaťročný Kalanick uviedol, že potrebuje čas na trúchlenie nad svojou matkou, ktorá minulý mesiac zomrela pri nehode na lodi. Vyhlásil taktiež, že je zodpovedný za súčasný stav fitmy a že sa potrebuje stať lepším vedúcim pracovníkom.


Indická šachistka odmietla súťažiť v Iráne. Musela by mať pokrývku hlavy

Ide o protest proti nariadeniu organizátorov.

NAÍ DILLÍ. Indická šachistka Sumája Svámí Nathanová sa odmietla zúčastniť majstrovstiev Ázie v šachu, ktoré sa konajú v Iráne. Ide o protest proti nariadeniu organizátorov, že ženské účastníčky šampionátu musia mať pokrývku hlavy. Informovala o tom agentúra AP. Svámí Nathanová uviedla, že iránske zákony sú v príkrom rozpore s jej právami, a jediným spôsobom, ako proti nim protestovať, je bojkotovať podujatia usporadúvané touto krajinou. "Neželám si, aby ma niekto nútil nosiť šatku alebo burku," napísala na Facebooku indická šachistka. Šampionát ázijských krajín v šachu sa budú konať 26. júla-4. augusta v iránskom meste Hamadán. V roku 2016 odmietla z rovnakých dôvodov účasť na súťaži v Iráne indická športová strelkyňa Hina Sindhuová.


Pri zrážke dvoch minibusov v Káhire zahynulo štrnásť ľudí

Ranených previezli do neďalekých nemocníc na pohotovosť.

KÁHIRA. Zrážka dvoch minibusov v egyptskom hlavnom meste Káhira si v stredu vyžiadala 14 mŕtvych ľudí a ďalších desať osôb utrpelo zranenia. Informovala o tom egyptská záchranná služba, na ktorú sa odvolala tlačová agentúra AP. Záchranná služba v oznámení uviedla, že nehoda sa stala, keď sa dva minibusy zrazili na hlavnej ceste na káhirskom južnom predmestí Helwán. Ranených previezli do neďalekých nemocníc na pohotovosť, kde ich ošetrujú. Nehody na cestách sú v Egypte bežné, často sú dôsledkom zle udržiavaných vozoviek a slabého presadzovania pravidiel cestnej premávky. Oficiálny egyptský štatistický úrad uviedol, že v roku 2018 sa stalo vyše 8000 dopravných nehôd, pri ktorých zahynulo viac ako 3000 ľudí a okolo 12.000 osôb utrpelo zranenia.


V Karlovej Vsi postavili novú lodenicu pre vodákov

Obsahuje hangár pre lode, klubovňu, fitnesscentrum aj širokú terasu.

BRATISLAVA. V bratislavskej mestskej časti Karlova Ves postavili novú lodenicu, ktorá má slúžiť predovšetkým pre nadšencov vodných športov. „Nová lodenica bude slúžiť vodáckemu športu, na organizovanie splavov pre verejnosť, vodácke krúžky, výuku detí, na denné letné tábory alebo len na to, aby sem ľudia prišli a oddýchli si,“ uviedla na sociálnej sieti starostka Karlovej Vsi Dana Čahojová. Samotná lodenica je dvojpodlažná s úžitkovou plochou približne 500 metrov štvorcových. Obsahuje však aj suterén s hangárom pre lode, na prvom podlaží je klubovňa a vodácke centrum spoločne s technickým zázemím, na druhom sú šatne a fitnesscentrum, ako aj široká terasa. Autorom projektu je architektonická kancelária OFFICE110.Cieľom výstavby lodenice je podpora amatérskeho športu nielen pre Karlovešťanov, ale pre všetkých Bratislavčanov. Lodenicu by mali využívať hlavne ľudia, ktorí sa venujú dlhodobo vodáctvu v Karloveskej zátoke. Podľa starostky je neprípustné, aby lodenicu poskytli tomu, kto dá najvyššiu finančnú ponuku. „Vychovávajú tu ľudí k športu a k životnému prostrediu, ktorých ideálom nie sú vybetónované brehy Dunaja alebo karloveskej zátoky, ani prístav pre jachty alebo hausbóty po celom brehu,“ dodala starostka.Projekt novej lodenice riešia už od roku 2007. Mestská časť však mala problém s financiami, ktoré získala až z rozpočtu bratislavského magistrátu po predaji pozemkov pre výstavbu Karloveského ramena od spoločnosti J&T Real Estate. „Myslím si, že sa tu vôbec neplánovala vybudovať nová karloveská lodenica. Bola, ale reálna možnosť, že sa tu vybudujú iné športoviská, tzv. oddychovo-rekreačné komplexy alebo športovo polyfunkčné objekty, ktoré nie sú ničím iným ako luxusnými bytmi na brehu Dunaja,“ dodala Čahojová.


Mladík dostal v Nemecku doživotie za dve brutálne vraždy

BOCHUM. V Nemecku odsúdili v stredu na doživotie 20-ročného Marcela H. za to, že vlani spáchal brutálnu dvojnásobnú vraždu, pričom obe svoje obete chladnokrvne usmrtil dovedna 120 bodnými ranami. Matkám oboch obetí musí navyše zaplatiť bolestné v celkovej výške 90-tisíc eur, informovala agentúra DPA. Mladíka hľadala polícia po vražde deväťročného Jadena, ktorého objavili v pivnici domu v západonemeckom meste Herne. Samotný Marcel H. sa prihlásil o tri dni neskôr, pričom následne sa priznal k tomu, že v marci 2017 zavraždil Jadena i 22-ročného Christophera, svojho niekdajšieho priateľa zo školy. Nemeckú verejnosť šokovali fotografie z miesta činu, na ktorých pózuje zakrvavený Marcel H. vedľa mŕtveho chlapca. Tie sa po vražde objavili na tzv. darknete, teda časti internetu, ktorá nie je prístupná bežnými vyhľadávačmi a pripojiť sa k nej dá jedine pomocou špeciálnych nástrojov či programov. Samotný Marcel H. však na súde poprel, že by na darknet svoje selfie s mŕtvolou umiestnil. Marcel H. mal 22-ročného Christophera zabiť v čase, keď sa po vražde chlapca ukrýval pred políciou. Bývalý priateľ mu poskytol útočisko, zjavne ho však žiadal, aby sa prihlásil polícii, čo nakoniec Marcel H. urobil až po jeho vražde. Súd v meste Bochum sa k mladíkovi rozhodol pristupovať ako k dospelému. Vzhľadom na to, že v čase vrážd ešte nedovŕšil 21 rokov, ho však mohli súdiť aj ako mladistvého. Prokuratúra oba Marcelove činy opísala ako chladnokrvné "vraždy dvoch nevinných mladých ľudí". Nemecké úrady už skôr opisovali Marcela H. ako študenta, frustrovaného z odmietnutia na viaceré pracovné pozície vrátane neprijatia do nemeckej armády. Údajne je mladík tiež závislý od počítačových hier.


Trump summitu ešte dáva šancu, všetko závisí od Kima

Trump zrušil summit

Čo bude ďalej?

Všetko závisí od Kima

Zničili tajný areál

Sklamaný Soul

Trump uviedol, že summit s Kimom sa možno uskutoční v plánovanom termíne alebo neskôr.

WASHINTGON. Spojené štáty sú pripravené na dialóg so Severnou Kóreou, keď sa vodca KĽDR Kim Čong-un vydá cestou denuklearizácie Kórejského polostrova. Povedal to vo štvrtok v Bielom dome americký prezident Donald Trump krátko po tom, čo listom oznámil, že zrušil stretnutie so severokórejským vodcom naplánovanéna 12. júna v Singapure. Trump však zároveň uviedol, že summit s Kimom sa možno uskutoční v plánovanom termíne alebo neskôr, a to v závislosti od toho, či Severná Kórea podnikne "konštruktívne kroky". USA budú podľa Trumpa naďalej vyvíjať na KĽDR maximálny nátlak a - ak to bude potrebné - uvalia na túto krajinu najprísnejšie sankcie v dejinách. Trump ďalej povedal, že Spojené štáty sú kedykoľvek pripravené reagovať na "hlúpe a nezodpovedné" správanie Severnej Kórey. Americký prezident vyslovil nádej, že v súvislosti so Severnou Kóreou sa budú "diať pozitívne veci" a Kim Čing-un bude myslieť nielen na seba, ale aj na svoj ľud, ktorý zbytočne žije v biede a nedostatku.


Prieskum Medianu: V septembri by voľby v Česku opäť vyhralo ANO

Babišova strana je ešte silnejšia než v auguste.

PRAHA. Víťazom volieb v Česku by sa v septembri podľa volebného modelu spoločnosti Median stalo hnutie ANO so ziskom 31 percent hlasov. Piráti by dostali 13,5 a ODS 12,5 percenta. Do Poslaneckej snemovne Parlamentu Českej republiky by sa dostali aj všetky v súčasnosti zastúpené strany. Informoval o tom spravodajský server Novinky.cz. SPD by podľa prieskumu získala podporu 7,5 percenta, ČSSD sedem a KSČM 6,5 percenta. Trojica STAN, TOP 09 a KDU-ČSL by podľa agentúry mala zhodnú podporu 5,5 percenta. Septembrový výsledok ANO znamená posilnenie; v augustovom prieskume Medianu dostalo toto hnutie 29,5 percenta. Posilnenie ANO môže podľa Noviniek.cz súvisieť s kauzou Čapí hnízdo. "Posilňovanie ANO 2011 môže súvisieť s rozhodnutím žalobcov v kauze Čapí hnízdo. Ak ide o jednorazový nárast preferencií spojený práve s touto udalosťou, alebo či pôjde o dlhodobý trend, nám ukážu až volebné modely v nasledujúcich mesiacoch," zhrnul Median, ktorý zaznamenal aj zostupný trend podpory hnutia SPD.


Britský agrosektor žiada možnosť prijímania zamestnancov z EÚ aj po brexite

LONDÝN. Britskí potravinári a farmári žiadajú od vlády ubezpečenie, že aj po brexite budú môcť prijímať dostatok zamestnancov z Európskej únie. Túto požiadavku predložili ako súčasť vyhlásenia, ktoré vypracovalo vyše sto organizácií z potravinárskeho a poľnohospodárskeho odvetvia. Vyhlásenie vyzýva vládu, aby ako prioritu predložila svoje plány v oblasti imigrácie. Vyhlásenie poslala premiérke Therese Mayovej šéfka britskej Národnej únie farmárov Minette Battersová. Informoval o tom portál bbc. com.Vyhlásenie konštatuje, že "významný počet" občanov krajín Európskej únie, ktorých britský agropotravinársky sektor zamestnáva, znamená, že je nevyhnutné, aby vláda "zaručila pokračujúcu, primeranú ponuku trvalej a sezónnej pracovnej sily" predtým ako Veľká Británia v marci 2019 vystúpi z EÚ, ako aj po vystúpení z bloku. Hovorca britskej vlády v reakcii na vyhlásenie uviedol: "Dali sme jasne najavo, že do decembra 2020 môže sektor poľnohospodárstva a spracovania potravín prijímať zamestnancov z EÚ bez obmedzení a tí, ktorí prídu pracovať, budú môcť aj potom vo Veľkej Británii zostať."


Izrael zostrelil rakety vypálené z Egypta na Ejlat

JERUZALEM. Izraelský protiraketový systém zostrelil v stredu niekoľko rakiet vypálených z Egypta na mesto Ejlat na juhu židovského štátu. Informovala o tom izraelská armáda. V čase útoku sa v Ejlate rozozvučali sirény a obyvatelia hlásili, že počuli niekoľko explózií. Armáda oznámila, že protiraketový systém Železná kupola zostrelil niekoľko rakiet a zranenia neutrpela žiadna osoba. Raketové útoky na Ejlat sú pomerne zriedkavé. Za takýmito útokmi boli v uplynulých rokoch islamskí militanti z egyptského Sinajského polostrova. Bezprostredne však nebolo známe, kto v stredu rakety vystrelil, uviedla agentúra AP. Izrael v januári zaradil do výzbroje aj systém protiraketových striel Chec 3, ktorý je schopný likvidovať medzikontinentálne balistické rakety protivníka ešte pred ich vstupom do atmosféry. Systém Chec, pre ktorý sa používa aj označenie Arrow, čo v oboch prípadoch v preklade znamená Šíp, je určený na detekciu a likvidáciu rakiet dlhého doletu. Systém Arrow 3 bude súčasťou už existujúceho trojstupňového obranného štítu, kam v súčasnosti patrí Arrow 2, Železná kupola a Dávidov prak, ktoré vytvárajú nad Izraelom tzv. ochranný dáždnik. Arrow 3 bude podľa izraelského ministerstva obrany plne funkčný v priebehu niekoľkých mesiacov.


Kanada oslavuje 150. výročie svojej nezávislosti od Veľkej Británie

Medzi účinkujúcimi je súbor Cirque du Soleil či vojenská letecká jednotka Snowbirds.

OTTAWA. Státisíce ľudí dnes v uliciach kanadskej metropoly Ottawa oslavujú 150. výročie nezávislosti krajiny od Spojeného kráľovstva. Medzi účinkujúcimi sú kanadskí umelci vrátane súboru Cirque du Soleil, vojenskej leteckej jednotky Snowbirds, ako aj rôzni zahraniční umelci. Informovali o tom agentúra AP a spravodajská stanica BBC. Kanadský premiér Justin Trudeau vystúpil s prejavom v anglickom aj francúzskom jazyku, pričom spomenul i pôvodné obyvateľstvo Kanady, ktoré označil za "obeť útlaku". "Toto je dobrá príležitosť obzrieť sa späť na našu minulosť. Ako spoločnosť si musíme pripustiť aj určité chyby," vyhlásil. Na oslavách sa zúčastňuje aj britský princ Charles s manželkou Camillou; kráľovná Alžbeta II. je v tejto krajine hlavou štátu, keďže Kanada patrí do Spoločenstva národov - voľného združenia Spojeného kráľovstva a jeho bývalých domínií. Princ a vojvodkyňa z Cornwallu slávnostne otvorili v meste Gatineau novú časť Kanadského múzea histórie. Charles si prevzal i Rad Kanady, najvyššie civilné vyznamenanie štátu. Hoci je toto ocenenie zvyčajne udeľované iba kanadským občanom, členovia kráľovskej rodiny sú oprávnení na vymenovanie do kategórie Mimoriadny člen Radu Kanady. Okrem princa Charlesa toto vyznamenanie v zmienenej kategórii udelili v roku 2013 iba jeho otcovi, princovi Philipovi.


Trump sa zaujíma o odoberanie licencií televíziám

Americký prezident chce vedieť, za akých podmienok by sa dali televíziám odoberať licencie.

WASHINGTON. Americký prezident Donald Trump sa podľa jedného zo svojich stredajších príspevkov na Twitteri zaujíma o to, či a za akých podmienok by sa dali televíziám odoberať licencie. Po sérii vyhrážok a nahnevaných reakcií na správy najväčších amerických televízií, ktoré americký prezident zvykne vo svojich postoch nazývať "fake news", Trump v stredu spomenul odoberanie licencií. "V akom momente by bolo vhodné odoberať im licenciu?" spýtal sa Trump na jeho obľúbenej sociálnej sieti v súvislosti so stanicou NBC News a ďalšími, tentokrát nešpecifikovanými televíziami.Televíziu NBC News Trump v posledných dňoch spomína najčastejšie, najmä po tom, ako cez víkend priniesla informáciu, že minister zahraničných vecí Rex Tillerson Trumpa v užšom kruhu spolupracovníkov údajne nazval "hlupákom" a že zvažuje odchod z Trumpovej administratívy. Tillerson vzápätí poprel, že by zvažoval rezignáciu, ale k tomu, či nazval Trumpa "hlupákom", sa priamo nevyjadril. Poprela to až neskôr jeho hovorkyňa. Trump na túto správu reagoval v rozhovore pre najnovšie číslo magazínu Forbes s tým, že ak ho Tillerson naozaj nazval "hlupákom", mali by si obaja dať spraviť IQ testy. "Myslím si, že je to vymyslená správa. Ale ak to povedal, tak potom by sme si mali porovnať IQ testy. A ja dobre viem, kto vyhrá," povedal prezident pre Forbes.


Slovákov do 17 rokov čaká kvalifikácia na ME 2020, tréner Fodrek zverejnil nomináciu

BRATISLAVA. Slovenských futbalistov do 17 rokov čaká od 22. do 28. októbra turnaj 1. fázy kvalifikácie ME 2020. V cyperských mestách Famagusta a Sotira sa postupne stretnú s domácimi rovesníkmi, resp. s Gibraltárom a Francúzskom. Tréner SR 17 Branislav Fodrek na turnaj nominoval 20-členný káder. Na šampionát do Estónska (21. mája - 6. júna 2020) sa cez kvalifikáciu prebojuje 15 krajín a Estónsko má účasť garantovanú ako organizátor. Z prvej fázy kvalifikácie postúpia do druhej tzv. Elite Round prví dvaja z dvanástich skupín plus štyria najlepší z tretích miest. Utorok 22. októbra: Cyprus 17 - Slovensko 17 (Larnaca, 14.00 SELČ) Piatok 25. októbra: Gibraltár 17 - Slovensko 17 (Sotira, 14.00) Pondelok 28. októbra: Francúzsko 17 - Slovensko 17 (Sotira, 14.00) Nominácia SR 17 Brankári Obrancovia Stredopoliari Útočníci


Toto je pre teba, Enrique, odkázal Ramos bývalému trénerovi Španielska

ŠTOKHOLM. Siedmykrát v sérii sa španielski futbalisti predstavia na ME. Postup na EURO 2020 spečatili remízou 1:1 v utorkovom dueli kvalifikačnej F-skupiny vo Švédsku. Futbalisti Španielska vydrela v Štokholme postupový bod až v nadstavenom čase, hrdinom sa stal striedajúci Rodrigo. Španielov v zápase viackrát podržal brankár David de Gea, ktorý inkasoval iba v 50. minúte po hlavičkovej dorážke Marcusa Berga. Hostia si v závere v snahe vyrovnať vynútili tlak. V druhej minúte nadstaveného času sa po rohovom kope dostal k lopte Fabian Ruiz a jeho strieľanú prihrávku usmernil zblízka do odkrytej bránky útočník FC Valencia. "To sme my, Španieli. Ak nevyhráme každý zápas, ľudia začnú hovoriť, že nehráme dobre. No vo futbale sa nie vždy všetko vyvíja želaným smerom. Dôležité je, že sme sa kvalifikovali na ME a teraz máme čas sa zlepšovať," povedal hrdina Rodrigo. "Kvalifikovať sa na európsky šampionát je pre Španielsko povinnosť, no vybojovať postup nie je nikdy ľahké a vždy to niečo stojí. Teraz z nás môže opadnúť tlak a máme čas popracovať na niektorých veciach," poznamenal tréner španielskej reprezentácie Robert Moreno. Ten musel po hodine hry striedať pre zranenie De Geu, ktorého nahradil medzi žrďami Kepa Arrizabalaga. Štart brankára Manchestru United v nedeľnom šlágri Premier League proti FC Liverpool je v tejto chvíli otázny. "De Gea sa niekoľkokrát vyznamenal, predviedol fantastické zákroky, akých je len on schopný. Pre svalové zranenie však musel odstúpiť z hry. V polčase sa rozhodol ešte pokračovať, no zakrátko musel ísť pre bolesti dole z ihriska. Som rád, že sme vyprodukovali dobrý futbal, odohrali sme dobrý zápas, utvorili sme si aj ďalšie šance, hoci sme ich nepremenili. Splnili sme náš cieľ tým, že sme sa kvalifikovali na ME," citovala Morena agentúra DPA. Kapitán španielskeho tímu Sergio Ramos venoval postup bývalému trénerovi Luisovi Enriquemu, ktorý sa rozhodol odísť z reprezentačnej lavičky v čase, keď jeho deväťročná dcéra Xana bojovala s rakovinou kostí. Napokon zákernej chorobe podľahla. "Toto je pre teba, Luis Enrique," napísal Ramos na instagrame. Trojnásobní majstri Európy majú pred záverečnými dvoma kolami kvalifikácie na čele F-skupiny päťbodový náskok pred druhými Švédmi. Tretí Rumuni, ktorí v utorok remizovali doma s Nórmi 1:1, zaostávajú za lídrom o šesť bodov. Španielov už môže predstihnúť iba jeden z dvojice prenasledovateľov, keďže Rumunov a Švédov čaká 15. novembra vzájomný zápas v Bukurešti. Španieli doplnili už skôr postupujúcich Belgičanov, Rusov, Talianov, Ukrajincov a Poliakov.


Konferencia biskupov nebude povinne pripomienkovať návrhy zákonov

Ministerstvo spravodlivosti upustilo od zámeru.

BRATISLAVA. Konferencia biskupov Slovenska (KBS) bude môcť pripomienkovať tak ako doteraz. Ministerstvo spravodlivosti SR v januári predložilo na rokovanie vlády návrh, aby sa novým účastníkom medzirezortného pripomienkového konania stala Konferencia biskupov Slovenska. "KBS nebude zaradená medzi subjekty, ktoré sa povinne zúčastňujú na medzirezortnom pripomienkovom konaní. Podmienky pre skracovanie medzirezortného pripomienkového konania sa sprísnia. A pri skrátenom pripomienkovom konaní bude stanovená hodina, do ktorej bude musieť byť zverejnený návrh na pripomienkovanie, aby lehota na pripomienkovanie začala plynúť v ten istý deň. To sú hlavné výsledky rozporového konania k návrhu na zmenu legislatívnych pravidiel vlády, ktoré sa dnes uskutočnilo na Úrade vlády SR," informoval agentúru SITA predseda Občianskej konzervatívnej strany Ondrej Dostál, ktorý sa na rozporovom konaní zúčastnil za signatárov Hromadnej pripomienky verejnosti za posilnenie práv verejnosti v pripomienkovom konaní. Predstavitelia Úradu vlády SR na utorkovom rozporovom konaní informovali, že Ministerstvo spravodlivosti SR upustilo od zámeru doplniť KBS medzi povinne pripomienkujúce subjekty. Konferencia biskupov môže k zákonom vznášať pripomienky rovnako ako iné záujmové skupiny alebo občania, ale novinkou by bolo, že by biskupi získali rovnaký štatút ako štátne inštitúcie a ich pripomienkami by sa museli pri každom zákone ministerstvá povinne zaoberať.


Ceny ropy klesli

Americké ropné firmy však svoju produkciu zvyšujú.

SINGAPUR. Ceny ropy dnes klesli. Dôvodom sú stále veľké dodávky komodity na trhy aj napriek tomu, že Organizácia krajín vyvážajúcich ropu (OPEC) a ďalší významní producenti znižujú ťažbu. Americké ropné firmy však svoju produkciu, naopak, zvyšujú. Barel (159 litrov) americkej ľahkej ropy West Texas Intermediate (WTI) s dodávkou v marci sa dnes o 7.48 SEČ predával po 52,74 USD (49,04 eura). To je o 7 centov alebo 0,13 % menej ako v predchádzajúci deň na konci obchodovania. Cena aprílového kontraktu na severomorskú ropnú zmes Brent dnes klesla o 12 centov na 55,46 USD za barel.


Obnovia sa rokovania o predsedovi Európskej prokuratúry

Do konečného výberu uchádzačov o túto funkciu sa dostali traja kandidáti.

BRUSEL. Vyjednávači Rady Európskej únie (členských krajín) a nového Európskeho parlamentu sa dohodli, že prvé kolo obnovených diskusií o vymenovaní šéfa novovznikajúcej Európskej prokuratúry sa uskutoční v utorok. Uviedla to rumunská tlačová agentúra Agerpres s pripomenutím, že v hre o uvedenú pozíciu je stále aj bývalá rumunská protikorupčná prokurátorka Laura Kövesiová. Fínsko, ktoré plní úlohy polročného predsedníctva v Rade EÚ, chce túto záležitosť dotiahnuť do konca a čo najskôr zabezpečiť vymenovanie predsedu Európskej prokuratúry. Do konečného výberu uchádzačov o túto funkciu sa dostali okrem Rumunky Kövesiovej aj Francúz Jean-François Bohnert a Nemec Andrés Ritter. Do konca mandátu predošlého europarlamentu sa však nepodarilo dotiahnuť do úspešného konca medziinštitucionálne rokovania, keďže europoslanci podporovali Kövesiovú a Rada EÚ uprednostňovala Bohnerta. Rokovací tím Rady EÚ tvoria zástupcovia Fínska, Chorvátska a Portugalska. O výsledkoch prvého kola rokovaní budú ešte tento týždeň informovať veľvyslancov členských krajín pri EÚ (COREPER). V tíme vyjednávačov Európskeho parlamentu je nemecká poslankyňa a šéfka Výboru pre kontrolu rozpočtu Európskeho parlamentu Monika Hohlmeierová, španielsky poslanec a predseda Výboru pre občianske slobody, spravodlivosť a vnútorné veci Juan Fernando López Aguilar a španielska poslankyňa Maite Pagazaurtunduová. Poslanci zastupujú frakcie ľudovcov, socialistov a liberálov-centristov. Doteraz sa do iniciatívy Európskej prokuratúry zapojilo 22 z 28 členských štátov EÚ. Päť krajín (Dánsko, Írsko, Maďarsko, Poľsko a Švédsko) sa bude môcť k Európskej prokuratúre pripojiť kedykoľvek v budúcnosti. Šiestou nezapojenou krajinou je Británia, ktorá sa chystá opustiť EÚ. Sídlo Európskej prokuratúry bude v Luxemburgu, pričom nová inštitúcia by mala od októbra 2020 vyšetrovať a stíhať trestné činy proti finančným záujmom EÚ, teda predovšetkým zneužívanie únijných fondov, ale tiež veľké cezhraničné podvody s daňou z pridanej hodnoty (DPH) či financovanie medzinárodného terorizmu. Európska prokuratúra doplní prácu Európskeho úradu pre boj proti podvodom (OLAF) a Agentúry EÚ pre justičnú spoluprácu (Eurojust), ktoré nemajú právomoci na vyšetrovanie alebo stíhanie jednotlivých trestných vecí.


SMK sa pripravuje na župné voľby, je nespokojná s viacerými oblasťami

Vládu vyzýva, aby v poľnohospodárstve čím skôr urobila odborne kompetentné zmeny a reformy.

BRATISLAVA. Prípravy na jesenné voľby do vyšších územných celkov (VÚC) a novelizácia stanov Strany maďarskej komunity (SMK) na zefektívnenie postavenia kandidátov do VÚC boli hlavnými témami sobotnej Republikovej rady SMK. Jesenné krajské voľby považuje Rada SMK "za jeden z najdôležitejších politických medzníkov tohto roka" a jej hlavným cieľom je uspieť v krajských voľbách", uvádza sa vo vyhlásení z jej dnešného zasadnutia v Dolinke (okr. Veľký Krtíš). „Pre našu komunitu je primárnym cieľom dosiahnutie úspechu v uvedených voľbách a získanie mandátu pre čo najviac zástupcov maďarskej národnosti - s prihliadnutím na dôležitú úlohu samosprávnych krajov v oblasti rozvoja územnej infraštruktúry, zdravotnej a sociálnej starostlivosti, ako aj v oblasti maďarskej kultúry a vzdelávania," konštatuje sa vo vyhlásení, ktoré poskytla tlačová tajomníčka SMK Helena Fialová. SMK "s uspokojením konštatuje, že po neodbornom a politicky nekompetentnom prístupe k problému predseda Úradu pre reguláciu sieťových odvetví nakoniec odstúpil z funkcie". Členovia Republikovej rady SMK dúfajú, že na tento post bude zvolený človek, ktorý povedie úrad nezávisle od vplyvu poskytovateľov energií a svoju činnosť zameria na záujmy verejnosti a na ochranu spotrebiteľov. V zdravotníctve sa, napriek niektorým pozitívnym zmenám, citeľne nezlepšila kvalita a dostupnosti zdravotnej starostlivosti. Ako ďalej konštatuje Republiková rada SMK, zvýšenie poplatku za urgentné ošetrenie, plánované redukcie počtu Lekárskych služieb prvej pomoci (LSPP), chýbajúce zdravotné sestry, alebo zrušenie niektorých oddelení fakultných nemocníc prinesie zhoršenie dostupnosti a kvality poskytovanej zdravotnej starostlivosti. Žiada "urýchlené, premyslené, udržateľné a komplexné riešenie". V oblasti školstva pokladá SMK za najdôležitejšiu výzvu blízkej budúcnosti zápisy do škôl. „Rodičov povzbudzujeme k tomu, aby pre svoje deti vyberali školskú ustanovizeň s materinským vyučovacím jazykom, a to sa vzťahuje aj na stredné školy. Zároveň vyjadrujeme nespokojnosť, pretože zverejnené normatívne finančné prostriedky na rok 2017 pre naše školy nepriniesli žiadne zmeny vpred. Táto neblahá situácia z dôvodu udržateľnosti dostáva viacero maďarských škôl do rizika." Republiková rada SMK je znepokojená "pokračujúcim trendom negatívneho vývoja agropotravinárskeho sektora na Slovensku, čo jasne potvrdzuje, že poľnohospodárstvo a potravinárstvo už desaťročia nepatrí medzi priority vlády". Vládu preto vyzýva, aby v tejto oblasti čím skôr urobila odborne kompetentné zmeny a reformy. „Nech vyčlení zo štátneho rozpočtu finančné prostriedky na vytvorenie takých investičných fondov, ktoré budú efektívne podporovať rozvoj agrárneho a potravinárskeho odvetvia, zároveň zabezpečovať zakladanie nových malých a stredných podnikaní - zapojením mladej generácie", žiada Republiková rada SMK. Za nutné považuje vytváranie nových pracovných miest, zaistenie potravinovej sebestačnosti "rozvojom agropotravinárskeho segmentu, ktorého rozvoj môže garantovať dôstojnú udržateľnosť vidieckeho života na Slovensku".


ZMOS žiada Čaputovú, aby nepodpísala novelu o povinných škôlkach

Parlament tento týždeň schválil návrh poslancov vládnej koalície.

BRATISLAVA. Združenie miest a obcí Slovenska (ZMOS) požiadalo prezidentku Zuzanu Čaputovú, aby nepodpísala novelu školského zákona, ktorý zavádza povinné predprimárne vzdelávanie pre všetky päťročné deti v materských škôlkach. Agentúru SITA o tom informoval hovorca ZMOS-u Michal Kaliňák, podľa ktorého je novela v rozpore s ústavou ako aj so zákonom o štátnej správe v školstve a školskej samospráve, na základe ktorého mestá a obce zriaďujú a zrušujú materské školy samosprávy v rámci svojej originálnej pôsobnosti. Kaliňák vysvetlil, že schválená novela zákona o výchove a vzdelávaní zavádza inštitút povinného predprimárneho vzdelávania v materskej škole, ktorý podľa ZMOS-u napĺňa všetky znaky preneseného výkonu štátnej správy. Každá obec musí vytvoriť podmienky na splnenie tejto povinnosti, riaditelia materských škôl a všetky obce musia zároveň vynútiť túto povinnosť od rodiča alebo zákonného zástupcu dieťaťa. Doklad o plnení povinného predprimárneho vzdelávania sa bude vyžadovať pri zápise na povinnú školskú dochádzku v základnej škole. Zákonom sa určuje taktiež miesto a spôsob plnenia povinného predprimárneho vzdelávania. „To sú všetko znaky plnenia povinnej školskej dochádzky, rovnako ako v základnej škole alebo v strednej škole. V zmysle uvedeného ZMOS zastáva názor, že nejde o samosprávnu kompetenciu miest a obcí, ale o prenesený výkon štátnej správy v školstve,“ zdôraznil Kaliňák, podľa ktorého by výkon tejto úlohy mal byť v súlade s Ústavou SR plne hradený z prostriedkov štátneho rozpočtu. Parlament tento týždeň schválil návrh poslancov vládnej koalície, aby bola materská škola povinná pre všetky päťročné deti. Touto právnou úpravou sa povinná školská dochádzka predlžuje zo súčasných desať rokov na jedenásť rokov. Povinná školská dochádzka v materskej škole bude trvať jeden školský rok. Predkladateľmi tohto návrhu sú Eva Smolíková (SNS), Ľubomír Petrák (Smer) a Péter Vörös (Most-Híd). Účinnosť návrhu novely zákona navrhujú na 1. januára 2021. So samotným zavedením povinnej škôlky nesúhlasí opozícia, rodičia detí so zdravotným znevýhodnením či Slovenská komora učiteľov.


Fotografie vám už neukradnú. Profesionáli žiadajú šifrovanie

Filmári a fotografi v otvorenom liste žiadajú výrobcov fotografickej techniky o šifrovaciu funkciu.

MELVILLE, BRATISLAVA. Fotoaparáty a kamery doposiaľ nepoužívajú bezpečnostné heslá, ani šifrovanie dát uložených na kartách. Filmári a fotografi preto v otvorenom liste žiadajú popredných výrobcov fotografickej techniky, aby pri svojom vývoji prihliadli na tento nedostatok. Nikon, Sony, Canon, Olympus a Fuji sa nečakane ocitli pred výzvou, ktorej budú musieť prispôsobiť svoje čipové technológie. Profesionáli argumentujú tým, že potrebujú chrániť svoju prácu, pretože sú v rôznych kútoch sveta čoraz častejšie konfrontovaní políciou a úradmi, ktoré ich techniku pri cestovaní prezerajú. Chcú preto technologickú ochranu, ktorá by obsah uzamkla. Signatári si podľa nadácie Freedom of the Press uvedomujú, že nový prístup žiada novátorské čipy a výkon, ktorý neobmedzí rýchlosť snímania či odozvu zariadení. Chcú, aby sa firmy zaviazali verejným prísľubom, že problém vo vyvíjaných produktoch vyriešia. Šifrovanie je dnes súčasťou každého mobilu a na nejednom z nich je od výroby aktivované. Šifrovanie ponúkajú operačné systémy, na trhu sú dokonca i externé úložiská vybavené potrebnou technológiou. Chýba však štandard, ktorý by fungoval vo fotoaparátoch a kamerách, prípadne na záznamových médiách samotných. Profesionáli sú za to, aby sa nové možnosti objavili aspoň v prémiových modeloch, ktoré sú pre profesionálne použitie určené. Nechcú meniť celý digitálny svet. Profesionálne modely už dnes používajú narozdiel od spotrebiteľských modelov niektoré prvky navyše. Príkladom je ochrana fotografií digitálnym podpisom, ktorý odhalí akékoľvek úpravy fotografií v počítači. To je praktické nielen pri dokumentovaní poistných udalostí a zločinov, ale i v spravodajstve.


V Trnavskom a Nitrianskom kraji hrozia popoludní horúčavy

BRATISLAVA. Slovenský hydrometeorologický ústav varuje pred vysokými teplotami v okresoch Galanta a Dunajská Streda v Trnavskom kraji a Komárno, Levice, Šaľa a Nové Zámky v Nitrianskom kraji. Meteorológovia vydali výstrahu prvého stupňa, ktorá platí od 13.00 h do 18.00 h.


Auto na Gagarinovej zrazilo chodca, na mieste zomrel

Tragická nehoda sa stala v utorok krátko pred deviatou večer.

BRATISLAVA. Tragická nehoda sa stala v utorok krátko pred 21:00 na Gagarinovej ulici v Bratislave. Vodič Škody Octavia zrazil chodca, ktorý stál na ceste mimo priechodu pre chodcov. Muž zomrel na mieste. Ako agentúru SITA informovala bratislavská policajná hovorkyňa Lucia Mihalíková, vodičovi alkohol nezistili, prípadný alkohol u chodca budú zisťovať pri pitve. Presné okolnosti nehody a mieru zavinenia vyšetrujú.


Brusel nevidí porušenie jadrovej dohody zo strany Iránu

Obvinenia, že sa Irán snažil získať jadrové zbrane, podľa Bruselu nedokazujú, že porušoval jadrovú dohodu.

JERUZALEM. Podľa šéfky diplomacie EÚ Federicy Mogheriniovej najnovšie obvinenia izraelského premiéra Benjamina Netanjahua, že Teherán sa tajne snažil získať jadrové zbrane, nedokazujú, že Irán v súčasnosti porušuje medzinárodnú jadrovú dohodu z roku 2015. Informovala o tom z noci na utorok agentúra AP. Mogheriniová povedala, že "premiér Netanjahu nespochybnil dodržiavanie dohody zo strany Iránu". Trvá na tom, že "v prvom rade" to, či Irán dodržiava dohodu, musí posúdiť Medzinárodná agentúra pre atómovú energiu. Iránska štátna tlačová agentúra IRNA sa najnovším obvineniam izraelského premiéra vysmiala a uviedla, že Netanjahu je "známy svojimi absurdnými prejavmi". Polooficiálna iránska tlačová agentúra Fars zas tvrdenie Netanjahua odmietla s tým, že ide o propagandu. Irán odmietol akúkoľvek snahu o získanie jadrových zbraní. Americký prezident Donald Trump izraelského premiéra Benjamina Netanjahua za ukázanie dokumentov o iránskom jadrovom programe pochválil. Trump v tejto súvislosti dodal, že to dokazuje, že ohľadom Iránu mal "100 percentnú pravdu". Netanjahu v pondelok povedal, že Izrael údajne nadobudol približne 55-tisíc strán tajných dokumentov, ktoré svedčia o tom, že Irán oklamal svetové mocnosti pri podpise jadrovej dohody v roku 2015. Netanjahu sa takto vyjadril na pôde izraelského ministerstva obrany v Tel Avive, pričom médiám ukázal podľa svojich slov "presné kópie" dokumentov o iránskom jadrovom programe, ktoré boli uložené v tajnom zariadení v Teheráne a získali ich izraelské spravodajské služby.


AKTUALIZOVANÉMalajzia prepustila z väzby Severokórejčana, bol podozrivý z vraždy Kim Čong-nama

Muža prepustili vzhľadom na nedostatočné dôkazy, ktoré by ho spájali so zločinom.

KUALA LUMPUR. Severokórejčana zadržaného v Malajzii ako podozrivého v prípade vraždy Kim Čong-nama, nevlastného brata vodcu Severnej Kórey, prepustili zo zadržiavacieho zariadenia v Kuala Lumpure a odviezli v policajnej kolóne. Informovala o tom v piatok tlačová agentúra Reuters s odvolaním sa na svedka. Severokórejský občan Ri Čong-čchol, ktorého vzali do väzby po vražde Kim Čong-nama z trinásteho februára na letisku v malajzijskej metropole, mal byť podľa očakávania prepravený z väzby na prisťahovalecký úrad, kde ho pripravia na deportáciu do Severnej Kórey (KĽDR). Vo štvrtok to pre agentúru Reuters uviedli malajzijskí predstavitelia. Ri Čong-čchola zadržali niekoľko dní po zabití Kim Čong-nama, presnejšie sedemnásteho februára, ale podľa štvrtkových slov malajzijského generálneho prokurátora ho prepustia vzhľadom na nedostatočné dôkazy, ktoré by muža spájali so zločinom. Z vraždy Kim Čong-nama boli obžalované dve ženy - Vietnamka a Indonézanka, ale polícia identifikovala sedem ďalších Severokórejčanov, po ktorých pátra v súvislosti so zabitím staršieho nevlastného brata severokórejského vodcu Kim Čong-una. Obaja súrodenci si boli odcudzení a starší Kim Čong-nam žil v exile. Pchjongjang poslal už v utorok 28. februára do Malajzie delegáciu vysokopostavených diplomatov, aby sa pokúsili získať telo Kim Čong-nama. Malajzijská polícia tiež v piatok vydala príkaz na zadržanie zamestnanca severokórejskej leteckej spoločnosti. Malajzijská štátna agentúry BERNAMA spresnila, že hľadaným mužom je 37-ročný Kim Uk-il, ktorý údajne pracuje pre leteckú spoločnosť Air Koryo.


Kamenický sa obáva následkov obchodnej vojny medzi USA a Čínou

Slovensku môžu uškodiť clá zo strany USA.

ŠTRBSKÉ PLESO. Obchodné vojny globálne oslabujú celú ekonomiku. Ak nedôjde k dohode medzi Spojenými štátmi americkými a Čínou, prenesie sa to aj do Európy a zasiahne to aj slovenskú ekonomiku. Uviedol to minister financií Ladislav Kamenický (Smer-SD) počas piatkového Globsec Tatra Summitu 2019 na Štrbskom Plese. Slovensku podľa jeho slov najviac hrozí napríklad zavedenie ciel zo strany USA. "Vieme, že 40 percent slovenskej produkcie, skoro 40 percent, je orientovaných na automobilovú produkciu a až 97 percent z HDP tvorí export, tak toto by skutočne veľmi zasiahlo slovenskú ekonomiku," podotkol Kamenický. Ďalšou aktuálnou hrozbou pre ekonomiku je brexit, ten podľa ministra môže mať vplyv aj na hospodársky rast SR. Ako spresnil, súvisí to s pretrhnutím reťazí dodávok tovarov a služieb, pričom zavedenie ciel by zdraželo produkty v Británii aj v Európe. V súvislosti s odchodom Veľkej Británie z Európskej únie (EÚ) uviedol, že pre Slovensko je dôležité, koľko bude musieť prispievať do rozpočtu. "My, ako Slovenská republika doteraz sme prispievali 1 percento HDP. My podporujeme stanovisko Európskej komisie, ktorá navrhuje 1,114 percenta," poznamenal. Obmedzenie alebo zdraženie dovozu áut do Spojených štátov bude mať podľa Kamenického vplyv na nemeckú ekonomiku a následne aj na slovenskú. Zdôraznil však, že to sú externé faktory, ktoré Slovensko nevie ovplyvniť. "Čo sa týka monetárnej politiky, tá je v rukách Európskej centrálnej banky a jediné, kde my niečo môžeme robiť, je fiškálna politika," skonštatoval šéf rezortu financií. Globsec Tatra Summit je podľa neho príležitosťou na diskusiu o očakávaných problémoch a ich riešeniach. "Samozrejme, nie je to také jednoduché, aby sme to tu hneď dnes vyriešili, ale je veľmi dôležité mať takéto fórum, kde je skutočne veľa odborníkov a treba si vypočuť jeden druhého, aby sme sa dopracovali k nejakému riešeniu," dodal Kamenický.


Danko od Smeru očakáva meno nového ministra financií

Smer stále meno ani termín nástupu nového ministra neprezradil.

BRATISLAVA. Šéf národniarov Andrej Danko volá po mene nového ministra financií. Tvrdí totiž, že potrebuje partnera na debaty o návrhoch SNS napríklad na znižovanie korporátnej dane. Navyše neskrýva nespokojnosť s tým, že jeho strana musí pravidelne na vládnej úrovni žiadať dofinancovanie už prijatých opatrení, ako sú napríklad rekreačné poukazy. Strana Smer však stále meno ani termín nástupu nového ministra neprezradila. Čaká sa na rozhodnutie jej predsedníctva.„Som z toho unavený, aby som pre učiteľov každý týždeň prosil od vlády peniaze pre rekreačné poukazy. Už ma to nie že uráža, už som z toho zúfalý. Teraz to považujem naozaj za veľmi nešťastné, aby sme každý týždeň o takéto veci, ktoré štát dokáže financovať, bojovali,“ uviedol na pondelňajšej tlačovej konferencii predseda koaličnej SNS Andrej Danko. Nástupca Petra Kažimíra, ktorý z ministerstva financií odchádza do Národnej banky Slovenska, bude totiž podľa Danka novým partnerom pre koalíciu z hľadiska „nových výziev“. Strana Smer, do ktorej portfólia rezort financií spadá, však zatiaľ meno nového ministra financií neprezradila. Peter Kažimír pritom po menovaní prezidentom Andrejom Kiskom na post guvernéra Národnej banky Slovenska zasadne 1. júna tohto roku. „Ako sme už v minulosti viackrát uviedli, personálne otázky vždy boli predmetom rokovania predsedníctva strany Smer, a tak tomu je a bude aj v tomto prípade. Meno nového ministra financií oznámime, keď o ňom rozhodne predsedníctvo strany,“ uviedol pre agentúru SITA hovorca Smeru Ján Mažgút. V médiách sa však už dlhšie špekuluje, že sa rozhoduje medzi bývalým šéfom finančnej správy Františkom Imreczem a súčasným predsedom parlamentného finančného výboru Ladislavom Kamenickým.Koaličné strany pritom do Národnej rady SR predložili viacero návrhov, ktoré môžu mať výrazný dopad na rozpočet verejných financií. Samotná strana SNS napríklad navrhuje znížiť daň z príjmov právnických osôb z 21 % na 15 %, či znížiť daň z pridanej hodnoty na všetky potraviny.


Hnutie Sme rodina chce referendum o exekučnej amnestii

Kollár začne podpisy zbierať v najbližších dňoch.

BRATISLAVA. Hnutie Sme rodina chce prostredníctvom referenda presadiť zákon o exekučnej amnestii. Líder hnutia Boris Kollár na štvrtkovom tlačovom brífingu vyhlásil, že ide o jeden z najdôležitejších zákonov, pretože exekúciami trpí viac ako milión ľudí. Poslanci hnutia zákon neúspešne predkladali v pléne od roku 2016. Na vyhlásenie referenda je potrebných 350-tisíc podpisov, zbierať ich začnú v najbližších dňoch. "My sme za to, aby bol meter rovný, aby pre každého platila elementárna spravodlivosť. Náš návrh spočíva v tom, že každý si svoj dlh musí zaplatiť. Keď si niekto pred desiatimi rokmi urobil dlh 300 eur, a dnes od neho exekútor s odmenami, úrokmi a príslušenstvom pýta 8600 eur, ten človek to nie je schopný zaplatiť. Ja tvrdím, 200 eur si musíš splatiť a zvyšok ti pomôže štát," priblížil Kollár s tým, že štát v minulosti oddlžil zo spoločných peňazí aj banky, čiže súkromný sektor, ako aj "svojich" oligarchov. Poslanci by chceli, aby bolo referendum spojené s budúcoročnými parlamentnými voľbami. Občania by sa v ňom mali vyjadriť, či súhlasia s tým, aby Národná rada prijala zákon poslancov za hnutie Sme rodina o exekučnej amnestii a či sú za to, aby orgány verejnej správy odpustili dlžníkom (fyzickým osobám) úroky z omeškania, sankčné pokuty a trovy vymáhania. Aktuálny návrh zákona o zastavených starých exekúciách z dielne rezortu spravodlivosti podľa predstaviteľov hnutia nepomôže ľuďom, ale len odbremení súdy. Nesúhlasia s tvrdením ministra spravodlivosti Gábora Gála (Most-Híd), že pre zadlžených ľudí je lepší osobný bankrot. "Osobný bankrot môže využiť z praktických dôvodov iba niekoľko desiatok tisíc ľudí z tých, ktorí sú exekúciami postihnutí. Nepomôže nám jednorazové zastavenie exekúcií, pretože sa môžu obnoviť," vyhlásil poslanec parlamentu Milan Krajniak (Sme rodina). Zákon o exekučnej amnestii by občanom umožnil, aby im po zaplatení dlhu boli odpustené úroky z omeškania a poplatky, a správca pohľadávky by podal návrh na zastavenie exekúcie. Poslanci tvrdia, že téma exekučnej amnestie je pre Sme rodina nosná, jej presadenie bude aj jednou z kľúčových podmienok pre prípadný vstup hnutia do vlády. Ministerstvo spravodlivosti SR si myslí, že návrh exekučnej amnestie nie je z vecného a legislatívno-technického hľadiska správne formulovaný. Rezort to uviedol v reakcii na snahu hnutia Sme rodina uskutočniť referendum o presadení exekučnej amnestie. "Amnestia je z krátkodobého pohľadu páčivá téma, avšak z dlhodobejšieho hľadiska môže vytvárať nesprávne signály o možnostiach jej opakovania a viesť k nezodpovednosti pri plnení povinností. O to viac v situácii, keď v budúcnosti bude zrejme stále vyšší tlak na udržateľnosť verejných financií," priblížila hovorkyňa rezortu Zuzana Drobová.


ONLINE: 16. etapu Tour de France 2017 vyhral Matthews

Austrálčan sa presadil v dramatickom finiši.

LE PUY-EN-VELAY. Šestnástu etapu Tour de France 2017 vyhral Austrálčan Michael Matthews a pripísal si druhý triumf na tohtoročnej Tour. Utorňajšia etapa bola jednou z posledných šancí na triumf jedného z elitných šprintérov. Obsahovala dve stúpania - IV. a III. kategórie - avšak posledných 50 kilometrov išli cyklisti len po veľmi mierne zvlnenom teréne až do cieľa. V dramatickom finiši sa Matthews presadil pred Edvaldom Boassonom Hagenom a Johnom Degenkolbom.


Vrchol Pohody Bolo nás jedenásť s Milanom Lasicom zaznie znovu

Skvelý koncert sa zopakuje o niekoľko dní v Bratislave.

BRATISLAVA. Milan Lasica ani poriadne nestihol vyjsť na pódium a publikum už spustilo ovácie. Vôbec nie predčasné, tobôž nie posledné. Legendárny album Bolo nás jedenásť z roku 1981 zažil na Pohode 2017 svoju renesanciu. Pôvodnú nahrávku naspieval Milan Lasica spolu s Jarom Filipom a Julom Satinským. Na festivale zaznel vtedy vôbec prvý raz naživo. O niekoľko dní sa v Bratislave zopakuje. 9. a 10. mája bude v bratislavskom Štúdiu L+S. „Ak by Medzinárodný úrad pre miery a váhy v Paríži hľadal jednotku pre dokonalé spojenie humoru, nadhľadu, skladateľského génia a virtuozity, jednoznačným adeptom by bol album Bolo nás jedenásť trojice Lasica – Satinský – Filip,“ vraví o albume Michal Kaščák. Virtuózny Jiří Stivín si zopakuje svoje party, ktoré nahral na pôvodný album, rytmiku má v rukách Martin Valihora a Marek Minárik (exLucie), gitaru Dano Salontay (Longital), cimbal Andrej Jarolím. Skupina je rozšírená o sláčikové kvarteto (Gabriela Rybárová, Milan Adamec, Slavo Solovic, Peter Kaščák). Lasicu na pódiu doplní Dorota Nvotová za svojho otca Jara Filipa. Spevácke party Jula Satinského si zas podelili Braňo Jobus, Martin Višňovský (Chiki liki tu-a), Juraj Podmanický (Billy Barman), Tomáš Šedivý „Lasky“ (Para) a Michal Kaščák, ktorý projekt vymyslel. O projekcie sa postarali Ján Šicko a jeho študenti Šimon Chovan a Barbora Bohušová.


Čína už do megaprojektu Hodvábnej cesty vrazila miliardy

Projekt zahŕňa viaceré krajiny v Eurázii a Afrike, pripojili sa už aj Taliani.

BOAO. Čínska rozvojová banka (SDB) poskytla za približne šesť rokov na projekt novej Hodvábnej cesty vyše 168 miliárd eur. Uviedol to v stredu na ekonomickom fóre v Boao prezident banky Čeng Č'-ťie. Podľa šéfa CDB poskytla banka v rámci projektu "Jeden pás, jedna cesta" od roku 2013, keď ho Čína zverejnila, viac než 190 miliárd USD (168,28 miliardy eur). Túto sumu investovala do približne 600 infraštruktúrnych projektov. Čínsky projekt "Jeden pás, jedna cesta" je jedným z kľúčových v rámci čínskej zahranično-politickej stratégie. Cieľom je prostredníctvom rôznych infraštruktúrnych projektov prepojiť viaceré krajiny v Eurázii a Afrike. V minulých dňoch sa ako prvá krajina skupiny G7 prihlásilo k čínskemu projektu Taliansko. Rozhodnutie Ríma vyvolalo znepokojenie niektorých západných krajín. Obávajú sa, že Peking chce svojím obrím projektom získať prístup k dôležitým prepravným centrám. Podľa talianskej vlády jej však spolupráca s Čínou umožní opätovne naštartovať ekonomiku.


Päť filmov, ktoré sa práve teraz neoplatí zmeškať

Je milostný pár v novom Jarmuschovi šťastný, alebo sa nudí? Túto polemickú otázku možno rozlúsknuť na festivale Cinematik.

Nebolo to bohviečo. Celé leto sa v kinách nič poriadne nedialo. Našťastie sa začína nová sezóna a aj Cinematik to môže dať trochu doporiadku. Z jeho programu vyberáme:   Na úvod trochu apokalypsy. Komu sa pohodlne žije a koho premáha pocit civilizačného bezpečia, mal by vidieť film výborného anglického režiséra Bena Wheatleyho. Nakrútil ho podľa rovnomennej knihy J. G. Ballarda zo 70. rokov, ktorá sa ukázala ako vizionársky obraz technokratickej spoločnosti. Dokonalý dom, dokonalí ľudia, dokonalé riešení situácií – taký koncept nemôže dopadnúť inak ako katastroficky. V hlavnej úlohe sa predstaví Tom Hiddleston. Preslávil sa postavou temného bôžika Lokiho v Avengeroch, po tomto filme mu výrazne stúpli šance na to, aby sa stal novým Jamesom Bondom. Dúfame, že tomuto filmu neuškodí cena, ktorú o niekoľko dní dostane. Medzinárodná organizácia filmových kritikov ho vyhlási za to najlepšie, čo tento rok videla. Len pokoj, toto naozaj nie je ten prípad, že kritici sú nadšení, ale publikum sa nudí. Nemecká režisérka Maren Ade sa zjavila z ničoho nič a predviedla film, ktorý vystihuje všetko, čím dnes žijeme. Jeho hrdinka pochádza z Nemecka, ale pracuje v nadnárodnej firme, každý rok sa sťahuje niekam inam, rozpráva moderným pracovným jazykom, naplneným motivačným slovníkom a strategickými plánmi. A zdá sa byť spokojná. Len jej otec vidí, že si život zabíja hlúposťami. Príde ju navštíviť a poriadne ju znervózni. Veď čo už on môže vedieť!   Ktovie, akú má Wim Wenders motiváciu, že toto robí. Nakrúca v 3D, ale nie akčné či dobrodružné filmy, pri ktorých má táto technológia najväčší zmysel. A ukazuje sa, že aj to má niekedy zmysel. Asi pred šiestimi rokmi začal takto nakrúcať tanečný film o slávnej choreografke Pine Bausch a to bola nádhera. Vtedy sa dalo povedať, že žiaden iný režisér nedosiahol s 3D filmom takú silnú emóciu. Cinematik nemeckému klasikovi venoval tento rok celú sekciu. Do programu zaradil aj film Everything Will Be Fine, v ktorom Wenders rozvíja dramtický príbeh muža (hrá ho James Franco), ktorý vo fujavici vrazí autom do malého chlapca. Zraniteľnosť a trauma dávno nedostali v kine takú plastickú a mnohorozmernú  podobu. Je zaujímavé sledovať, aké rozličné, ba až protichodné interpretácie tento film má. Jim Jarmusch v ňom vytvoril prostý obraz mladého Američana Patersona, ktorý v mestskej štvrti Paterson šoféruje autobus. A okrem toho rád číta básničky, píše si básničky a o túžbu po umení sa delí so svojou priateľkou, ktorá každý deň čosi v byte vymaľuje, kým on je v robote. Film má opakovaciu štruktúru, každý deň sa udeje viac-menej to isté, len s malými obmenami na konci dňa. Je to banálny život, alebo naopak krásny? Je Paterson so svojou priateľkou šťastný, alebo pomaly umiera nudou? Je umením len čosi prelomové, alebo jeho zmysel vystihuje práve Paterson? Uvidíte v kine. Dva nemecké filmy sme už v tomto zozname mali, ale nič sa nedá robiť, Victoria bola prekvapením minulej sezóny. Mladá Španielka, zatiaľ neúspešná klaviristka, skúša šťastie v Berlíne. Keď tancuje v nočnom klube, zdá sa, že ju nič netrápi. Aj sa nechá zlákať troma chlapcami, aby s nimi vyšla za nočným dobrodružstvom a pomohla im – s nejakou obskúrnou akciou. Je taká naivná, alebo len jednoducho zúfalá, že sa na to dá? Režisér Sebastian Schipper nakrútil tento film v jednom zábere, v jednom meste a cez jednu noc. A pritom zvolená technológia a žánrová stratégia je to menej zaujímavé, čo v ňom je. Prispôsobiť sa živelnej povahe sveta i človeka, akceptovať jej nepredvídateľnosť, prisúdiť je aj výstrednosť, ktorú si  väčšinou spájame s čistou fikciou a to všetko zmestiť do dvojhodinového filmového predstavenia – to len bola úloha.   Tento text ste mohli čítať vďaka tomu, že platíte za obsah. Vážime si to.


V stredu záchranári pomáhali 64 ľuďom

BRATISLAVA. Ľudí, ktorí skolabovali z tepla, opäť pribudlo. Zdravotnícki záchranári v tejto súvislosti počas stredy (17. 7.) pomáhali v 64 prípadoch. Informoval o tom Jozef Minár z Operačného strediska záchrannej zdravotnej služby (OSZZS) SR. Záchranári museli zasahovať vo všetkých krajoch. Najviac kolapsov zaznamenali v Banskobystrickom kraji, kde skolabovalo 12 ľudí. V Bratislavskom kraji bolo 11 takýchto prípadov, v Trnavskom desať, v Žilinskom deväť, v Prešovskom sedem, v Košickom šesť a v Nitrianskom päť prípadov. Najmenej kolapsov, štyri, zaznamenali v Trenčianskom kraji. Vysoké teploty predstavujú záťaž pre každý organizmus, najohrozenejšie sú však deti, seniori a chronickí pacienti. Ak sa aj napriek prevencii vyskytnú zdravotné ťažkosti v dôsledku prehriatia, pacienta je potrebné ochladzovať a podávať mu tekutiny po malých dúškoch. V prípade zhoršenia zdravotného stavu poradí operátor na tiesňovej linke 155.


Na Slovensku platí výstraha pred poľadovicou a hmlou

Cesty sú zjazdné, ich povrch je vlhký až mokrý.

BRATISLAVA. Výstrahu prvého stupňa pred ojedinelým výskytom poľadovice a hmly vydal Slovenský hydrometeorologický ústav pre viaceré okresy stredného a západného Slovenska. Varovanie pred hmlou trvá do 10. hodiny, poľadovica sa môže tvoriť až do popoludňajších hodín. SHMÚ upozorňuje, že tvorba poľadovice predstavuje potenciálne nebezpečenstvo pre ľudské aktivity, ako je doprava či pohyb osôb, a tiež pre infraštruktúru. Výskyt poľadovice je v danej ročnej dobe a oblasti bežný, ale môže spôsobiť škody menšieho rozsahu. Zároveň SHMÚ očakáva ojedinele výskyt hmiel s dohľadnosťou 50 až 200 metrov. "Znížená dohľadnosť predstavuje potenciálne nebezpečenstvo pre dopravné aktivity. Výskyt hmiel s uvedenou dohľadnosťou je v danej ročnej dobe a oblasti bežný, ale môže spôsobiť škody menšieho rozsahu," dodal ústav. Všetky sledované diaľničné úseky a rýchlostné cesty sú zjazdné, povrch vozoviek je prevažne vlhký až mokrý. Na úseku D1 Dubnica nad Váhom - Ilava je kašovitý sneh hrúbky jeden centimeter. Informuje o tom Slovenská správa ciestna svojej internetovej stránke s tým, že vplyvom nízkych teplôt sa môže na cestách vyskytovať poľadovica. Zjazdné sú aj cesty I., II. a III. triedy, povrch vozoviek je prevažne vlhký až mokrý, miestami pokrytý vrstvou kašovitého alebo utlačeného snehu do 3 cm. Na úseku cesty II/578 Skalka- Kremnica je na vozovke utlačený sneh hrúbky 4 až 5 cm. Na cestách III. triedy v okolí Bytče je miestami zľadovatený sneh hrúbky jeden cm.  Horské priechody sú zjazdné, povrch vozoviek je prevažne vlhký až mokrý, okrem HP Huty, Cukmantel, Vernár, Čertovica, Fačkov, Súľová a Grajnár, kde je vozovka pokrytá vrstvou kašovitého až utlačeného snehu do 3 cm, na HP Vrchslatina a Herlianske sedlo do 4 až 5 cm. Na priechode Zbojská sa na vozovke miestami vyskytuje zľadovatený sneh do 2 cm.  Správa ciest zároveň upozorňuje vodičov, že hmla s dohľadnosťou zníženou na 100 metrov je v oblasti Pezinka a Bratislavy. Na ceste III/584 Srdiečko - Bystrá je povinné použiť snehové reťaze pre všetku dopravu. Na HP Zbojská (cesta I/72) je povinné použiť snehové reťaze pre vozidlá nad 3,5 tony. HP Šútovce (cesta III/1774) je uzatvorený pre vozidlá nad 10 metrov dĺžky. Cesty II/549 Úhorná - Krásnohorské Podhradie a III/3227 Hrabušická Píla - Stratená sú uzatvorené pre všetku dopravu, keďže cesty sú v zimnom období neudržiavané.


V Brazílii zaútočili ozbrojenci na konvoj s uránovým palivom

Rádioaktívny materiál nebol terčom ozbrojencov.

RIO DE JANEIRO. Brazílski ozbrojenci spustili paľbu na konvoj vezúci uránové palivo južne od Ria de Janeiro. Spoločnosť prevádzkujúca jadrovú elektráreň však uviedla, že rádioaktívny materiál nebol ich terčom. Ozbrojenci pálili po policajných autách, ktoré konvoj sprevádzali. Útok sa odohral v utorok v blízkosti mesta Angra dos Reis, kde sa elektráreň nachádza. Ozbrojencov zjavne vystrašil príchod policajných áut. Polícia streľbu opätovala, nik však neutrpel zranenia.Spoločnosť Eletronuclear v stredu uviedla, že materiál bezpečne dorazil do cieľovej destinácie. Oblasť je známa tým, že tam pôsobia drogové gangy.


Piataci dosiahli v monitore z matematiky a slovenčiny vyše šesťdesiat percent

Piataci mali z matematiky priemernú úspešnosť 64,7 a v slovenčine 62,8 percenta.

BRATISLAVA. Piataci, ktorí vypĺňali zadania v Testovaní 5 známe ako monitor 22. novembra 2017, dosiahli v testoch z matematiky priemernú úspešnosť 64,7 percenta a v slovenskom jazyku a literatúre 62,8 percenta. Vyplýva to z výsledkov testovania, ktoré vo štvrtok počas tlačovej konferencie zverejnila riaditeľka Národného ústavu certifikovaných meraní vzdelávania (NÚCEM) Romana Kanovská.  Testovanie prebiehalo na 1481 základných školách. Testy vypĺňalo 45.080 piatakov, z toho 2840 žiakov na 126 školách s vyučovacím jazykom maďarským a 13 žiakov s vyučovacím jazykom ukrajinským. Testovania sa zúčastnilo 1743 žiakov so sociálne znevýhodneného prostredia a 123 cudzincov. Oproti testovaniu v roku 2016 nastala zmena, testy školáci vypĺňali len v papierovej forme, elektronická verzia sa tento rok nerealizovala.  Priemerná úspešnosť žiakov v teste z matematiky bola 64,7 percenta. Dievčatá riešili test s úspešnosťou 64,3 percenta a chlapci 65,2 percenta. Z hľadiska kraja boli v matematike najúspešnejší žiaci z Bratislavského kraja a najmenej úspešní z Košického kraja. "Výsledky významne lepšie ako národný priemer dosiahli žiaci z okresov Bratislava I, Bratislava III a Bratislava IV. Výsledky významne horšie ako národný priemer dosiahli žiaci z okresov Rožňava, Rimavská Sobota, Revúca, Medzilaborce a Gelnica. Rozdiel medzi vedomosťami medzi žiakmi toho istého populačného ročníka je viac ako 40 percent," povedala Kanovská s tým, že najhoršie výsledky dosahujú deti najmä v okresoch, kde je nízka nezamestnanosť. Stopercentnú úspešnosť v testoch dosiahlo 737 žiakov, najviac ich bolo v Bratislavskom kraji, najmenej v Banskobystrickom kraji. Podľa Kanovskej najväčší problém robili deťom úlohy z geometrie a priestorovej predstavivosti. Naopak, veľmi dobre zvládajú úlohy s jednoduchými matematickými počtovými operáciami. Priemerná úspešnosť žiakov v teste zo slovenského jazyka a literatúry bola 62,8 percenta. Dievčatá riešili test s priemernou úspešnosťou 65,6 percenta a chlapci 60,1 percenta. Z hľadiska kraja boli najúspešnejší žiaci Bratislavského kraja a najmenej zas žiaci z Prešovského a Košického kraja. Bezchybne vyplnilo test 478 žiakov, najviac ich bolo v Bratislavskom kraji. Priemerná úspešnosť žiakov v teste z maďarského jazyka a literatúry bola 64,2 percenta. Ministerka školstva, vedy, výskumu a športu Martina Lubyová (nominantka SNS) poznamenala, že testovanie žiakov piateho ročníka bude aj naďalej podporovať. "Významnou charakteristikou je, že máme určitú úroveň, na základe ktorej sa budeme môcť v budúcom roku porovnávať," povedala. Doplnila, že aj takýmto testovaním získavajú žiaci skúsenosti pred medzinárodným testovaním, ako je napríklad testovanie PISA. Kanovská zhodnotila, že deti dosiahli v priemere výsledky, ktoré prevyšujú 60 percent, vyriešili správne v priemere 19 otázok. "Výsledky sú porovnateľné s tými z minulého roka," zhodnotila Kanovská.   Cieľom testovania piatakov je monitorovanie úrovne vedomostí a zručností žiakov a získanie objektívnych informácií o ich výkone pri vstupe na druhý stupeň základných škôl, ako aj poskytnutie spätnej väzby školám o pripravenosti žiakov na prechod z prvého na druhý stupeň na základných školách.


V Iráne popravili osem ľudí za vlaňajšie útoky Islamského štátu

Pre útoky v Iráne čelí obvineniu ďalších osemnásť ľudí.

TEHERÁN. V Iráne popravili osem ľudí v súvislosti s vlaňajšími útokmi v Teheráne, ku ktorým sa prihlásila teroristická organizácia Islamský štát (IS). Informovala o tom v sobotu agentúra AP odvolaním sa na tamojšie úrady a médiá, ktoré ale neuviedli, kedy boli popravy obesením vykonané. Rozsudky smrti vyniesol súd ešte v máji. Predseda teheránskeho revolučného súdu Músa Ghazanfarabádí vtedy oznámil, že dotyčné osoby boli uznané za vinné z pomáhania piatim militantom, ktorí 7. júna 2017 podnikli útoky v iránskej metropole. Dodal, že v súvislosti s útokmi čelí obvineniu ďalších 18 ľudí. Súdne procesy sa začali v apríli. Dva súbežne teroristické útoky v Teheráne - na budovu iránskeho parlamentu a na mauzóleum vodcu iránskej revolúcie ajatolláha Rúholláha Chomejního - si vyžiadali 18 mŕtvych a vyše 50 zranených. Bezpečnostné sily zabili všetkých piatich útočníkov. Išlo dosiaľ o jediný útok IS na iránskom území. Iránske elitné revolučné gardy v reakcii na útok odpálili šesť rakiet na pozície IS vo východnej časti Sýrie.


PÍŠE WERNER SIPPPrečo ženy nie sú ochotné liečiť sa z drog

V drogovej politike musíme zohľadniť, že tretina užívateliek sú ženy.

Autor je prezidentom Medzinárodného výboru pre kontrolu omamných látok (INCB), nezávislým orgánom súdneho typu, ktorý monitoruje implementáciu medzinárodných dohovorov OSN na kontrolu drog.  Nikdy nezabudnem na návštevu ženského oddelenia ambulantnej starostlivosti v nemocnici Pereira Rossell Hospital v uruguajskom meste Montevideo v novembri 2015. Bol som tam v pozícii prezidenta Medzinárodného úradu pre kontrolu omamných látok a v nemocnici som mal možnosť zúčastniť sa na skupinovej terapii s niektorými drogovo závislými ženami. Mnohé z nich hovorili o tom, ako sa kvôli svojej závislosti odcudzili od svojich rodín a komunít; viaceré z nich dokonca žili na ulici, s deťmi v náručí. Stretol som sa aj s mladou ženou menom Ana-Paula, ktorá sa už vo svojich dvadsiatich mala stať matkou a ktorej optimizmus a srdečnosť som, aj vzhľadom na boj, ktorý v jej živote prebiehal, obdivoval. Jej príbeh ma hlboko dojal, a rovnako aj to ako sa po zistení tehotenstva snažila hľadať liečbu svojej závislosti od kokaínovej pasty. Uvedomila si, že stratila kontrolu nad svojím životom a želala si už len jedno – donosiť zdravé bábätko. Posledných pár mesiacov sa jej darilo abstinovať, našla si bývanie v ubytovni pre ženy aj prácu. Zarobené peniaze zverila známym zo strachu, aby ju nelákalo opätovne ich použiť na kúpu kokaínovej pasty. Jej najväčšou starosťou boli teraz výchova syna a plánovanie jeho budúcnosti. Ako sama povedala, účasť na terapii jej umožnila opäť nadobudnúť kontrolu nad svojím životom. Nanešťastie nie všetky ženy závislé od drog majú možnosť prístupu k liečbe a ubytovaniu ako Ana-Paula alebo sa stretávajú s prekážkami. Drogovo závislé ženy na celom svete sú vylučované z komunít a ponechané bez podpory. A hoci ženy a dievčatá tvoria jednu tretinu všetkých užívateľov drog na celom svete, len jedna pätina sa dostane k liečbe. Ženy, ktoré berú drogy, sú často stigmatizované a diskriminované. Aj to je dôvod, prečo Výročná správa Medzinárodného výboru pre kontrolu omamných látok (INCB) 2016 zdôrazňuje potrebu drogovej politiky a programov, ktoré budú zohľadňovať aj ženy. Z hľadiska skutočnej efektívnosti drogových politík musíme brať do úvahy aj odlišné situácie žien a mužov. Vlády musia zohľadňovať špecifické potreby drogovo závislých žien, aby sa zaistila ochrana práv ich samých aj ich rodín. Realita je však iná a mnohé drogové politiky a programy tieto kritériá stále nespĺňajú. Správa INCB poukazuje na to, že riziku užívania drog sú najviac vystavené ženské väzenkyne a sexuálne pracovníčky. Ak sa pozrieme na posledných pätnásť rokov, zistíme, že sa prudko zvýšil počet žien zatknutých za trestné činy súvisiace s drogami. Vo väzení začnú užívať drogy skôr ženy ako muži. Po odchode do väzenia sa často vážne naruší aj ich rodinný život. Medzi sexuálnou prácou a užívaním drog existuje silná súvislosť; ženy sa často dajú na sexuálnu prácu, aby si mohli zarobiť na drogy, a naopak, sexuálne pracovníčky môžu začať drogovať preto, aby sa dokázali vyrovnať s nárokmi a charakterom svojej práce. Sexuálne pracovníčky v mnohých častiach sveta sa nedostanú k liečbe kvôli stigme, odsudzovaniu, ale aj tomu, že sa cítia nepríjemne v terapeutických centrách s prevažne mužským personálom. Drogovo závislé matky s deťmi sa často zdráhajú pristúpiť k liečbe zo strachu, že ich budú považovať za nespôsobilé matky a odoberú im deti. Paušálne drogové politiky, ktoré nezohľadňujú špecifické potreby jednotlivých cieľových skupín, nestačia. Potrebujeme uvedomelejšie politiky, efektívnejšie prideľovanie akútne potrebných zdrojov a preventívne programy, ktoré sa zamerajú konkrétne na tehotné ženy, sexuálne pracovníčky, ľudí žijúcich s HIV/ AIDS a väzňov a väzenkyne. To všetko je potrebné, ak chceme chrániť a zlepšiť zdravie a prosperitu žien a priblížiť sa viac k riešeniu celosvetovej problematiky drog. Dúfam, že takéto opatrenia skôr či neskôr dajú viacerým ženám ako Ana-Paula šancu znova získať kontrolu nad svojím životom a možnosť poskytnúť lepšiu budúcnosť pre ne samé a ich rodiny.


Japonský premiér sa pokúsi o nápravu vo vzťahoch medzi Iránom a USA

Návšteva by sa mala uskutočniť od 12. do 14. júna.

TOKIO. Po dlhých 41 rokoch sa chystá na prvú oficiálnu návštevu Iránu japonský premiér. O chystanej návšteve Šinzóa Abeho v Teheráne informoval vo štvrtok šéf úradu japonskej vlády Jošihide Suga. Hoci nepovedal, kedy sa návšteva uskutoční, podľa niektorých japonských médií by to malo byť v dňoch 12. až 14. júna. Japonský premiér sa v Teheráne stretne s najvyšším iránskym duchovným vodcom, ajatolláhom Alím Chameneím, ako aj s iránskym prezidentom Hasanom Rúháním.Šinzó Abe sa bude snažiť prispieť k upokojeniu rozbrojov medzi Iránom a Spojenými štátmi a podľa tlačovej agentúry The Associated Press (AP) má pre túto misiu požehnanie aj od amerického prezidenta Donalda Trumpa.


Slovenskí ochranári chcú zmenu poľnohospodárskej politiky EÚ

BRATISLAVA. Aj slovenskí ochranári požadujú zásadnú zmenu poľnohospodárskej politiky EÚ. Svoje požiadavky chcú vysloviť počas konzultácie o budúcnosti Spoločnej poľnohospodárskej politike EÚ, ktorú tento týždeň odštartovala Európska komisia (EK). “Spustenie procesu reformy Spoločnej poľnohospodárskej politiky je príležitosťou zaviesť úplne nový systém na podporu poľnohospodárstva tak, aby chránil prírodu a podporoval farmárov, ktorí hospodária šetrne k prírode a produkujú kvalitné potraviny. Je najvyšší čas zbaviť sa škodlivej politiky, ktorá patrí do múzea a predstaviť politiku, ktorá bude zodpovedať 21. storočiu," uviedol Ján Gúgh zo Slovenskej ornitologickej spoločnosti BirdLife Slovensko. Spolu s partnerskými organizáciami v rámci BirdLife Europe upozorňuje na závažné problémy súčasnej politiky. Nová poľnohospodárska politika by podľa Gúgha mala chrániť prírodu a podporovať progresívnych farmárov. V súčasnosti podľa ochranárov ide približne 35 percent celkového rozpočtu EÚ na Spoločnú poľnohospodársku politiku, no napriek obrovským investíciám, táto politika zlyháva. "Má negatívny vplyv na životné prostredie, zdravie obyvateľov, podkopáva princípy udržateľnosti a zároveň sa jej nedarí zastaviť úbytok farmárov či už v rámci EÚ alebo na Slovensku," zdôraznil Gúgh. Nová poľnohospodárska politika EÚ musí byť podľa neho v súlade s inými politikami, obzvlášť je dôležité, aby chránila prírodné zdroje, od ktorých je poľnohospodárstvo a zároveň celá spoločnosť bytostne závislá. Gúgh pripomenul že za posledných 30 rokov v rámci EÚ populácie vtákov poľnohospodárskej krajiny klesli o polovicu. "Aj na Slovensku viaceré typické druhy lúk a polí, ako napríklad jarabica či škovránok, sú čoraz zriedkavejšie," uviedol.